text:
Intervent di pre Toni Beline a une cunvigne su pre Turoldo, a Coder.
Mi àn clamât ancje me a dî une peraule in cheste cunvigne di studi suntun om e predi che al à puartât ator e dal sigûr onorât il non dal Friûl.
O crôt che no si podarès cjatâ dôs personis plui diferentis dal servit di Coder e dal plevan di Visepente. No dome pe distance culturâl che e cor tra nô doi, no jessint degn jo nancje di disgropâi la coree dai sandui, ma par temperament, vision dal mont e de glesie, mission o funzion tal grant palc de storie. …
UN GRANT SI LU ONORE CU LA VERETÂT_ E pûr ancje Turoldo, alt come un grant tor, al à la sô grande ombrene e ancje jo, te mê puaretât, o ai la mê lusute. Il limit di chestis celebrazions, no volût ma dibot inevitabil, al è chel di esaltâ, cun bondance di agjetîfs e di iperbolis, la persone celebrade, preferint magari sierâ un voli sun chei limits che a fasin part de vite. Prin di dut Turoldo nol à dibisugne di incensadôrs e po mi servìs plui te sô realtât concrete, te sô veretât, che mal svicine, che no te sô lontanance.
Cuant che, a metât di Setembar, al è muart pre Gjilbert Pressac, un grant fi di cheste tiere insieme a Gianni, splendide violute di Turide, a àn spesseât a santificâlu tirant vie dut il pês ancje limitatîf de sô umanitât ma tal fâi cussì i àn gjavât dut il gnerf e il vues. Mi soi permetût di dî che nol è propit un grant meracul e tornecont se un al partìs di chest mont leon e al rive sù piore.
Cussì cun pari David e cun ducj i grancj. Si à di acetâju e volêur ben come che a son, savint in partence che cui che al à grandis virtûts al à ancje grandis pecjis. E la glesie e la societât a àn di vê il sintiment di no butâ vie la inteligjence par evitâ cualchi riscjo. Cuntun inteligjent tu puedis vê cualchi rogne ma dal sigûr ti vierç i voi e il cûr su la vite. Un stupit o un grîs ti fâs dome vierzi la bocje par sossedâ, cul riscjo di un come ireversibil. Ma tornìn in stangje.
UN FRIÛL DI TUROLDO AUTOBIOFRAFIC E PLUI ESTETIC CHE REÂL_ Mi somee centrât il titul “Turoldo e il suo Friuli”, comprendût il talian. Ce che o disarai e je robe rumiade di tant timp. No intint fâ nissune acuse e nissun procès, ma dome cjalâ la sô poetiche di une bande che forsit no si le cjale masse, cjapâts come che si è de juste amirazion dal om.
Disint che il Friûl al è il Friûl di Turoldo, no intint dî che lui al vedi tradît o rineât o deformât il mont che al è nassût e al à passât i prins agns, puars e tormentâts come ducj, de sô vite.
Lui al è un poete, e un poete dramatic, e duncje al è plui sul plan de estetiche che de realtât efetive. Plui che al “vêr” al smicje al “biel” o al “brut”, che al è il so ledrôs. Pa la cuâl al trasforme, al colore, al discolore, al trascolore, al enfatize, al minimize, al fâs de sô esperience negative une sorte di leç universâl. No si varès mai di lâ a domandâi a une persone ce muse che e à la sô amie o la sô nemie. La prime e sarès masse biele par podêle cjatâ te realtât; la seconde masse brute. L’amant nol dîs bausiis parcè che nol è te strade de veretât ma in chel dal amôr o dal rancôr che dut al trasforme e al deforme.
Jo o ai viodût milante voltis il so film “Gli ultimi”. Mi à plasût tant la poesie dai lûcs, la precision senografiche, la vene di malinconie par un mont che al è stât il nestri mont. E pûr no lu ai sintût vêr. Masse violent, masse negatîf, masse dûr, masse rassegnât. Ancje a Vençon o vin vude miserie, dal sigûr plui dai bacans di Coder, ma mi visi che o vin ridût e cjantât e zuiât plui tai agns inocents de puaretât che no in chei plui furtunâts de bondance. E ancje la religjon, cun ducj i siei limits, no le ai sintude cussì classiste e cence cûr.
Pò dâsi duncje che David al vedi rumiât, tai agns de lontanance e cu la cussience de maturitât, lis umiliazions, lis diferencis, lis traviersiis de infanzie, cjalcjant di plui sul aspiet negatîf. Un che al viôt “Gli ultimi” si augure che a sedin propit i ultins e che no tornin plui situazions cussì griviis.
E chi mi permet une confidence che me à fate un grant amì di Turoldo, don Abramo Levi. Stant che David al poetave simpri sul so Friûl, lu à preât par agns di menâlu a viodi Coder, la cjase natìe, l’ort plen di muarts che a spiavin pai barcons biel che a disevin une part di rosari. Nuie di fâ. Come se nol volès mostrâi tal vêr ce che lui al cjantave tal biel.
Al è duncje un Friûl de memorie, di une memorie che e trasforme, di une memorie che e lavore te lontanance, de memorie di un poete furlan. E si à di capîlu e gjoldilu cussì.
TUROLDO JERIAL FURLAN?_ E chi mi permet di frontâ une domande stranie, forsit provocatorie e al limit ofensive, ma che no je ta lis mês intenzions. Parcè che jo o feveli di Turoldo come che lu viôt jo e, visantmi dal “sutor, ne ultra caligam”, no mi permet nissun judizi di merit o di demerit. “Turoldo, isal un poete furlan o isal dome nassût in Friûl?”. No doi un judizi di assoluzion o di condane. Prin di dut parcè che jessi furlans o talians nol è un merit o un demerit e po parcè che mi visi dal “sutor, ne ultra caligam!”.
Mi inmagjni lis reazions di cualchi luminâr: “Se nol è furlan Turoldo, cun tant che al fevele dal so Friûl, cui isal alore?”. O ai presinte ancje la obiezion, reâl, se e esist une tipologjie furlane. Partìn cul ameti che e esisti une cualchi conotazion carateristiche precise, parcè che se no no varessin di fevelâ di nissun popul e di nissune culture.
O torni sul claut che lui al è prin di dut un grant poete e un poete dramatic e duncje bisugne svicinâsi a lui pal troi de estetiche. Mi sint di dî che nol è stât un esponent de furlanetât. Al cjantave il Friûl come che al cjantave altris realtâts, là che l’impuartant al jere il cjant plui che l’argoment dal cjant e la emozion dal test plui che il so contignût.
pre Antoni Beline


c: text/html

text:
Un repertori che di simpri al vîf e al rimbombe sot dal vulcan e al cjape dentri villanelle (une forme di cjançon nas’sude a Napoli ai prins dal 1500), madrigali e baladis classichis di autôrs tant che il Velardiniello di Boccuccia de no pierzeco apreturo, il Sbruffapappa di Vurria ca fosse ciaola, l’Orlando Di Lasso di Sto core mio. A son i sens, intal esercizi composit, che a zuin un rûl determinant e che a personalizin la vision oniriche che e ven fûr di chi. Un fenomen percetîf pardabon di fate straordenarie. Un spetacul nassût dal desideri di proponi un repertori inmagant, intervignint cuasi tant che une sorte di musiciscj modernis di cort, che a cjapin ispirazion di chestis composizions, conservant lis melodiis origjinâls e rielaborant la componente armoniche cuntun stîl e cuntun ritmi di conotazion contemporanie.
Formazion: Luca Aquino – trombe e flicuar; Chiara Fusetti – violin; Luigi De Maio – violin; Gerardo Morrone – viole; Antonio Di Francia – violoncel; Gianluca Brugnano – batarie.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936

robotstxt: allowed

filter: keep


text:
Aquilee
Aquilee (loc. Aquilea oben Niculea, in furlan antîc Olee) e je al dì di vuê un paîs de Basse a pôcs chilometris di Çarvignan e a cirche 30 di Udin. La date di fondazion storiche de citât romane e je il 181 p.d.C, ma recents sgjâfs archeologjics e àn puartât ae lûs un insediament une vore plui antîc: IX secul p.d.C.. Al storic Tito Livio al conte di un oppidum celtic disdrumât jù dal soldâts romans che vignirin a ocupâ chest teritori.
Si sa di sigûr che ancjemò prime dai romans Aquilee (il cui non i ultins studis etimologjics lu fasin derivâ di une nominace retiche-etrusche) a jere un centri economic-comerciâl e ancje religjôs, par vie de sô ubicazion gjeografiche daprûf dal mâr Adriatic e duncje tocjade dalis antighis stradis europeanis de ambre e dal sâl. Tal timp dai Romans al è stât il centri plui impuartant de Italie setentrionâl (al samee che e fos la cuarte citât dal empîr daspò Rome). In chê volte e jere traviersade dal Nadison e de Tor (vuê dome dal piçul Natisse), che e formarin il grant puart fluviâl roman larc 50 metris e lunc plui di 300 e che colegavin Aquilee al mâr (dulà che je Grau).
Chestis aghis e vignerin a mancjà di bot e sclop te seconde metât dal IV secul: par vie di motîfs naturâi o forsit a cause di un assedi. Dome te Etât di mieç il puart aquileiês al vignarà a cjapâ di gnûf vigôr.
Cu lis invasions barbarichis Aquilee e piert la sô grande influence economiche e militâr e tante int scomence a puartâsi bande la marine adriatiche come Grau o Vignesie. Ma Aquilee e torne a nassi cule etât di mieç, cuant che l'imperadôr Carli il Grant al scomence a regalâ al Patriarcje di Aquilee terens e dirits in cambi di sosten politic e militâr.
Al nas cussì il Patriarcjât di Aquilee che controlave dut il Friûl ma ancje tocs de Slovenie, dal Venit e de Istrie. Di chest e reste il ricuart inte Basiliche, plui voltis comedade (par vie di taramots, invasions e cussì dilunc) seont il stîl in voghe: romanic e podopo gotic. La fin de Patrie dal Friûl e fo decretade militarmentri de Serenissime che invadè il teritori patriarcjâl tal 1421.
Tal 1751 e vignì ancje decretade la fin de Diocesi di Aquilee, burint fûr chê di Udin pal teritori furlan sot Vignesie e chê di Gurize pes comunitâts furlanis jenfri l'Austrie. Aquilee cul tratât di Worms dal 1508 e, fintremai, la prime vuere mondiâl e fo simpri teritori furlan sot da l'Austrie.
Aquilee in dì di vuê a je cognossude in dut il mont pai notevui rescj archeologjics discuvierts e pe bielece de basiliche, dulà che un intîr paviment mosaicât tal IV secul par merit dal vescul cristian Teodorus al fâs gjoldi ducj i visitadôrs. Chescj mosaics a rapresentin il percors religjôs dal cristian (vite muart e resurezion) e di fat la ultime part di chest grant capolavôr fat di simbui, personaçs e rapresentazions dut in mosaic colorât al conte dal viaç di Jone che al ven butât a mâr, inglutît dal drâc marin e podopo rispudât fûr sul lît.
Galarie fotografiche di Aquilee[cambie | modifiche il codiç]


text:
Interval (matematiche)
Un interval (reâl) al è un sotinsiemi dai numars reâi cu la proprietât che cualsisei numar includût tra doi elements dal sotinsiemi al è ancje lui un element dal sotinsiemi. Plui in gjenerâl, si puedin definî intervai in ducj i insiemis totalmentri ordenâts come, par esempli, i numars intîrs o i numars razionâi.
Tips di interval e notazionModifiche
A sedin doi numars reâi cun . Si àn chestis definizions.
- L'interval sierât di estrems e al è l'insiemi
- L'interval viert di estrems e al è l'insiemi
Lis definizions parsore si puedin ancje cumbinâ par creâ intervai semisierâts o semivierts.
- L'interval sierât a çampe e viert a diestre di estrems e al è l'insiemi
- L'interval viert a çampe e sierât a diestre di estrems e al è l'insiemi
Intal câs particolâr là che , si à e .
Ducj i intervai definîts parsore a son limitâts o finîts, o sei si pues simpri cjatâ numars plui grancj e plui piçui di ducj i elements dal interval. Cuant che nol è cussì, si fevele di intervai ilimitâts.
- L'interval sierât superiormentri ilimitât (o ilimitât a diestre) di estrem al è l'insiemi
- L'interval viert superiormentri ilimitât (o ilimitât a diestre) di estrem al è l'insiemi
- L'interval sierât inferiormentri ilimitât (o ilimitât a çampe) di estrem al è l'insiemi
- L'interval viert inferiormentri ilimitât (o ilimitât a çampe) di estrem al è l'insiemi
- L'interval ilimitât pes dôs bandis al coincît cun la rete reâl, ven a stâi
TerminologjieModifiche
O vin za viodût che un interval sierât cui doi estrems avuâi al coincît cun un insiemi di un singul element, . E ancjemò, che un interval viert (o semiviert) cui doi estrems avuâi al è l'insiemi vueit, . Intai doi câs si fevele di intervai degjenerâts. Al contrari, un interval no degjenarât, ven a stâi no vueit e cun plui di un element, si dîs propri.
L'estrem inferiôr di un interval sierât a çampe al è ancje il minim di chel interval. Inte stesse maniere, l'estrem superiôr di un interval sierât a diestre al è il massim dal interval. Partant, un interval sierât e limitât (pes dôs bandis) al à minim e massim. Al è ancje impuartant ricuardâ che i intervai sierâts ilimitâts (a diestre o a çampe) si considerin sierâts par fâ sì che la nozion di interval sierât a coincidi cun la nozion topologjiche di insiemi sierât. In maniere simile, l'interval ilimitât pes dôs bandis (la rete reâl) al è un interval viert e un insiemi topologjicamentri viert. Infin, l'interval vueit al è viert e sierât al stes timp. La part interne di un interval e je il plui grant interval viert contignût in ; in altris peraulis, la part interne di e je formade di ducj i elements di infûr dai estrems. Al incuintri, la sieradure di un interval e je il plui piçul interval sierât che al contegni o, dite di une altre maniere, e je la union dal interval cui soi estrems.
Dât un insiemi di numars reâi, l'interval invuluç al è il plui piçul interval che al contegni ducj i elements di . Ecuivalentementri, al è l'unic interval che al conten e nol conten propriementri nissun altri interval che al contegni .
ProprietâtsModifiche
La intersezion di doi o plui intervai e je un interval. La union di doi intervai e je un interval dome se i doi intervai di partence a àn elements comuns o se l'estrem viert di un al coincît cul estrem sierât di chel altri: .
I intervai a son i sotinsiemis convès di . Duncje, l'interval invuluç di un sotinsiemi di al è ancje dit invuluç convès di .
I intervai a son ancje i sotinsiemis conetûts di . Chest al impliche che la imagjin di un interval mediant di une funzion continue di a e je un altri interval.
BibliografieModifiche
- Wikipedia Contributors. Interval (mathematics), in Wikipedia, The Free Enciclopedia, 28 Dicembar 2015,
- Contributori di Wikipedia, Intervallo (matematica), in Wikipedia, L'Enciclopedia Libera, 28 Dicembar 2015,
- A. M. Pittana, G. Mitri e L. De Clara. La Nomencladure des Matematichis. Istitût Ladin Furlan Pre Checo Placerean, 1997.


text:
Pieri.
Un non, un destin.
Un destin, une pale.
Ogni palade, une ridade.
E il ridi di Pieri, dentri te buse che e jere rivade a nivel-cadavar, al jere contagjôs.
«Ma ce ciristu, Pierut? Ce sgarfitu?» i domandavin chei dal borc, e lui jù a ridi. Un sgrasaiotâ che al scomençâve come un Ape jù di batarie intun cricadì di zulugne e si inviave in rivocs di gniu-gnau-gnow, stramiezâts dal so tirâ dentri il flât, robis che la idrovore gnove dal palût e pareve un pêt di bilite, a confront. E nie, no si podeve fâ di mancul di ridi insieme cun lui.
«O rivi di chê altre bande! Ah, chest colp sì che o rivi di chê altre bande!» al rispuindeve, cuasi cjacarant di bessôl, cu la man poiade su la pale, intant che si regalave une polse.
Parcè che sì, Pieri al jere un sfolmenât, un cu la barete di lane simpri sul cjâf, dôs mostacjononis che i pindulavin sot dai ocjâi a us John Lemon (al diseve lui, prin di tacâ a ridi) e une gjachetate cragnose che e cjaminave di bessole, ancje se no veve voie di lâ inniò (al diseve).
Ma stant chê maniere di ridi e stant che se ti coventave une man par un lavorut al jere simpri pront, a Pieri lu lassavin fâ e anzit, in tancj a lu stiçavin, juste par viodi cemût che e leve a finîle.
E la idee di fâ une buse cetant a font di rivâ di chê altre bande dal mont no jere la prime volte che al cirive di metile adun. La ultime al veve scugnût interompi la sô filastrocje di lavôr sul plui biel:
Clap-clap-clap-piere
Clap-clap-clap-tiere
Clap-clap-clap-piere
Clap-clap-clap… TUBOOOO! E jù sclipignadis par aiar, e dut il borc cence aghe par une setemane.
«Ma parcè varessistu di rivâ, chest colp? O ise la volte bune che tu pontis il condot dal gas e saltìn ducj par aiar?»
«Eh no! Chest colp o rivi! O ai usmât il tramai! Bisugne zirâ! Zirâ di bot e sclop ogni tant, e no lâ simpri drets! Come te vite, insome». E alore.
Clap-clap-clap-piere
Clap-clap-clap-zire!
E cussì indenant par zornadis interiis, fintremai che une dì…
Lu àn cjatât che al vaive sul ôr de buse – un cunicul che al pareve cence fin.
«Ce al sucedial, Pierut? Ti setu rindût?»
«Ma no! Ce rindût! Anzit… soi rivât di chê altre bande come che o disevi. O ai provât a fâ une partide di discôrs cun chei là, ma mi àn tratât mâl e mi àn cridât! Che i ruvinavi l’ort e altris fufignis! Ah, savessiso ce tristeriis che mi àn dit! E jo soi une persone sensibile… lu savês, e…»
E jù lagrimons che disgotavin des mostacjis.
«Sì, ma Pieri, daimo, no stâ a vaî cussì! Se tu i âs ruvinât l’ort, insome.»
«Ah ma no vaî mica par chel! A son chestis pomis masse dolcis, chescj Feijoa che mi àn tirât daûr che mi fasìn lagrimâ!»
E cussì disint al mostrave un zei di pomis verdis che nissun al veve mai viodût cressi di chês bandis e che li di Pieri, di chê volte, a saressin stadis simpri in abondance.
di Rafaêl Serafin
#784


text:
Dialets slovens dal Friûl
In dute la bande orientâl dal Friûl a son presintis dute une schirie di insediaments cun popolazions che a fevelin dai dialets dal sloven. I prins sclâfs a son rivâts tal VI secul daspò di Crist e Pauli Diacun te Historia Langobardorum, al conte che tal 670 d.d.C. popolazions sclavis a sburtavin par jentrâ in Friûl.
Lis zonis sclavofonis dal Friûl a son:
- La Valcjanâl dulà che tes bandis di Cjampròs, Ugovize, Valbrune, Lusnits e San Leopold al si fevele il zelian, che al è un dialet sloven fradi di chel de valade dal Gail in Carinzie.
- Le alte valade de Tor cun Lusèvare, Taipane, Prossenic, Subit, Cjaneule e Val di Faedis dulà che il dialet sloven locâl, o po našin, al à pierdût une vore di teren tai ultims decenis ancje parcè che in provincie di Udin no jerin proviodudis dal stât talian, formis di tutele.
- Lis Valadis dal Nadison dulà che il tipic dialet nadisonian al è une vore vitâl a Pulfar, Savogne di Udin, San Pieri dai Sclavons, Grimàc, Drencje e Sant Lenart.
- Il Cjars che de basse orientâl gurizane al continue fûr dal Friûl storic cjapant dentri dute la provincie di Triest.


text:
Mr. Kenneth Gibson, a ce pont sêso cul referendum su la indipendence, une des vuestris prioritâts pandudis vie pe campagne eletorâl?
O larìn a presentâ une propueste di leç par che il referendum si davuelzi ai 25 di Zenâr dal 2010. Cheste date e je stade sielzude par vie che al è l’inovâl de nassite dal poete nazionâl scozês Robert Burns.
Dal moment che la nestre politiche e il guvier vuidât dal SNP a van une vore ben intai sondaçs, il plui grues partît de oposizion, ven a dî i laburiscj, al à cirût di obleânus a imbastî il referendum prime de ore, ma cheste strategjie no à funzionât. Dut câs, i laburiscj a àn ancje dite in maniere publiche che no votaran cuintri de propueste di referendum. Duncje, dal moment che tra nô e lôr o vin intal Parlament scozês un numar di membris plui alt di ducj chei altris partîts adun, o varessin di jessi in stât di imbastî il referendum, almancul che i laburiscj no cambiin idee.
Parcè pensaiso che la idee de indipendence che o puartais indenant e vedi cuistât cussì tancj consens tai ultins agns?
Ogni paîs che al decît in maniere autonome al è in stât di operâ pal interès de sô int miôr che no se lis decisions a fossin cjapadis inaltrò. No crôt che i svuizars a staressin miôr se lis decisions a fossin cjapadis a Parîs o a Rome! Se si decît a nivel locâl i risultâts a son miôr. Cun di plui, la Scozie e je siore di prodots naturâi tant che il petroli e il gas, e dal moment che e à une popolazion cetant cualificade e cun nivei alts di istruzion e je dal sigûr buine di doprâ pal miôr lis nestris cualitâts. Al è daûr di chescj resonaments che personis che ancje dome cualchi an indaûr no nus varessin votât, cumò nus dan la lôr poie.
Ce vuelial dî jessi scozês in dì di vuê? La lenghe jentrie alc? L’SNP cemût le pensie?
Al è alc che al è dificil di definî. Di fat, no vin une lenghe divierse di chê dai inglês. Clâr, o vin il gaelic scozês, ma chel al è fevelât juste dal 1-2% de popolazion. O crôt che al sedi alc che tu ti sintis intai vues… Il nestri partît, l’SNP, al è un moviment multietnic. Intal nestri grup parlamentâr o vin doi talians, siet inglês, un pachistan, altris a son di divignince irlandese… il nestri nol è un nazionalisim etnic, ma un nazionalisim civic. Ven a dî, o crodìn che ducj chei che a vivin in Scozie a vedin di gjoldi dai vantaçs de indipendence e che ducj a vedin jessi calcolâts di scozês daspò de indipendence.
Cemût judichial la esperience scozese cu la devoluzion?
O pensi che la devoluzion e sedi stade une esperience un grum positive. Par agnorums il guvier di Londre al dite al popul scozês che al jere masse puar, masse stupit, o che il paîs al jere masse piçul par jessi indipendent… Cun dut che par gjenerazions i scozês a vedin contribuît al progrès sientific, tecnologjic e educatîf in Europe. Par esempli, i scozês a àn inventât la television, il radar, la peniciline. O vin simpri vût tant di dâ ae Europe e al mont intîr! E pûr si sin sintûts a dî che no fevelìn l’inglês come che Diu al comande, che no jerin bogns di fâ nuie cence di Londre… Cumò, invezit, o vin il nestri Parlament, o podìn fâ lis robis cun plui sigurece tes nestris capacitâts, o podìn gjestî di bessôi cetantis competencis. La plui part des personis, ancje tra chei che no poin la indipendence, si sintin al pâr dai inglês come popul e, duncje, a vuelin che la Scozie e vedi inmò plui podês.
No vêso pôre che cu la indipendence si tirin sù dai mûrs che us disseparin di chei altris?
Nol sucederà. Il cumierç al va daûr de cualitât e dai presits dai prodots, dai timps che a van par consegnâ lis marcjanziis: i confins no àn impuartance. Po o sarìn ancjemò influençâts de culture, de mode, de musiche a nivel globâl… No vin dal sigûr nissune voie di tirâ sù bariduris ae circolazion di ideis gnovis. O pensi, chest sì, che si varà un sflurî de culture scozese. O crôt che la int e cirarà di recuperâ lis sôs tradizions e la sô culture.
Pensial che la Scozie e rivarà pardabon a deventâ indipendente e che l’SNP al podarà vuidâle ta chest percors?
Metìnle cussì: cuant che o soi nassût jo, l’SNP nol veve nancje l’1% de poie popolâr. O vevin juste 2 conseîrs locâi e cumò o ‘nt vin cuasi 400. Vuê o vin 47 membris intal Parlament scozês e un conses che al rive al 45%. Tal arc de mê vite, o sin passâts dal nuie a jessi la plui impuartante fuarce politiche scozese come consens. Duncje, o crôt propit che la indipendence e rivarà.
___________________________________________
Scozie: de devoluzion e indipendence?
Daspò de union dai Parlaments di Scozie e Ingletiere tal 1707, a ‘nd è stât plui di un tentatîf de bande dai scozês par tornâ a vê une cualchi forme di autoguvier. Une propueste legjislative e jere stade fate indenant inmò tal 1913, ma si à di spietâ i agns ’70 par che la cuestion dal autoguvier scozês e torni a jentrâ te agjende politiche britaniche. Dut câs, al è dome tal 1998, cuant che al guvier al è il laburist Tony Blair, che il Parlament di Westminster al fâs buine une leç che e met sù il Parlament scozês e che e invie il procès di devoluzion dai podês di Londre ae Scozie. A domandâ un tant, e jere stade la maiorance dai scozês cuntun referendum che si veve davuelt l’an prime. Daûr di chest procès al è ancje l’aument dai consens pal Scottish National Party che, tes elezions scozesis dal 2007, al à otignût la maiorance relative e che cumò al vuide la Scozie cuntun guvier di minorance. Il prin ministri scozês, Alex Salmond (SNP), al lavore cumò par imbastî un referendum su la indipendence. Daûr dai ultins scandais, la linie indipendentiste e je inmò minoritarie, ma e je daûr a cressi simpri di plui.
Carli Pup


text:
#12 – L’amont e la vite
O soi chi che o cjali dal puiûl intant che il soreli al va vie planc planchin viers l‘orizont. E come che al va vie al cambie di colôr e la lûs dal cîl in un amont biel al spiete che il soreli al torni a jevâsi cun fuarce, cul prin lusôr de buinore.
O contempli il profîl, la ombre di une femine , la mê fie cuant che il soreli al piture il cuadri plui biel dulà che al mostre la magjie, la bielece dal amont e il cricâ di une vite che e je pronte a vignî fûr cun fuarce, amôr e sperance.
Tant che l’amont che o cjali dal puiûl, biel, colorât e o ai il desideri par il amont te mê vite, di jevâ un plui biel cun la sperance di un doman seren, e felice cussì rivâ a cjaminâ pai trois dai gnûfs dîs dongje i miei e il gno gnûf nevôt.
di ***
#1***


text:
Novembar al scomence cui Sants e al va indevant cui Muarts, che a son dome sants che no àn rivât a jessi avonde famôs par vê une dì di fieste dute par lôr.
Di buinore e je fumate, di dì al è frêt, i arbui a àn bielzà molât jù lis fueis, duncje invezit des bielis sfumaduris di ros, zâl e maron sui ramaçs, si viodin dome cuatri stecs, e par tiere un tapêt di fueis miezis fraidis che a tegnin dome umiditât. Lis zornadis a son tant curtis che cuant che al jeve il soreli al torne jù disint “o stavi scherçant”.
Cualchi volte al nevee su pes monts, ma al covente dome par fâ vignî gole, parcè che i implants di schi a son ancjemò sierâts.
Cemût si fasial a cjatâ alc di biel intun mês dal gjenar?
Nuie pôre, il furlan à simpri la soluzion: in Novembar si purcite!
I sants dal mês
◆ Ai 3 di Novembar, Sant Just martar, protetôr di Triest, che si è fat copâ ai 2 di Novembar par slungjâ la fieste ai triestins. Ma chei, stant che si podeve fa puint e slungjâle ancjemò di une dì, lu àn metût tal calendari te dì dopo.
◆ Ai 30 di Novembar, si festeze Sant Andree ma soredut, Sant Purcit su la bree.
Tra i sants minôrs ricuardâts inte stesse dì, ancje San Ganel, parint stret dal purcit.
Personaçs nassûts in Novembar
◆ Ai 22 di Novembar dal 1789, al nasseve Jacopo Pirona, abât famôs par vê scrit il prin vocabolari di furlan de storie. La decision di meti man a une opare tant grande i jere vignude dopo che al veve provât a spiegâ a un talian la diference tra “po sì po” e “po no po”.
◆ Simpri ai 22 di Novembar, ma dal 1916, al nasseve David Maria Turoldo, religjôs, teolic, poete, scritôr e, cuant che coventave, ancje fari e marangon, che un mistîr in Friûl tocje vêlu.
Une des sôs oparis plui famosis e je dal sigûr il cine “I Ultins”, ispirât al puest in classifiche dal Udin.
Il campion sportîf dal mês
Gusto Sbrovedêts, che al è rivât a scussâ un scartòs intîr di cjastinis cence poiâ jù la tace dal vin brulè.
Il segn zodiacâl dal mês
La fumate
Il sport dal mês
La corse cui reumatics
Il nemâl dal mês
La mufe ❚
Novembar, il mês de fumateBete di Spere
Novembar al scomence cui Sants e al va indevant cui Muarts, che a son dome sants che no àn rivât a jessi avonde famôs par vê une dì di fieste dute par lôr.


text:
#20 – Gjespui
Neri.
Dut al è neri.
No sint nuie. Come se il cuarp al fos dut indurmidît… Smavît…
Ancje il cjâf è dut sconfusionât, come pierdût inta chel neri fat di nuie. Come se la ment si fos sfantade tal vueit.
O cîr di… no sai a dî. Tornâ a meti dongje lis partiselis de mê cussience, forsi. Di sconcentrâmi, e provâ a scoltâ.
Cumò o sint alc.
Il gno respîr, lizêr.
Il gno cûr, tremolant.
Un ricuart svoladi ma vîf come un insium mi tontone. Mi stice a vierzi i voi.
O scuen fâmi fuarce par tirâmi fûr di chel grant vueit neri.
O vierç lis palpieris in sfese e o cjali in jù… Ma o torni a sierâ i voi daurman, biel che il gno respîr e il bati dal gno cûr a si sveltissin dibot.
Chel che o ai smicjât al è bastât par confermâ chel che o vevi timôr.
Il cret… il sanc…lis gjambis in chê posizion inaturâl…
O soi colade jù dal troi.
Cheste realizazion mi slache tal pet tant che un masegn.
O cîr di calmâmi, di guviernâ il respîr… e di fâmi cûr par tornâ a vierzi i voi. Fuarce!
O vierç i voi e o doi une buine voglade. Lungje, analitiche.
O pensi che o somei a une pipine snodabile rote. Ce raze di pinsîrs intun moment cussì.
A ogni mût, mi è plui che clâr che no pues fâ nuie.
No pues alçâmi.
No pues movimi.
Gjo, no sai nancje cemût che o fâs a jessi vive, in cheste condizion.
Une gnove realizazion mi cjape: o soi daûr a murî. E no pues fâ nuie.
O restarai su cheste mont par simpri.
Però… o sint une strane sensazion di maravee, di sorprese.
Cheste realizazion, inpen di disdrumâmi sot dal so pês… mi slizerìs.
O volti il cjâf e o vierç i voi.
In bande di me, dute la schirie des monts che o ai rimpinadis e amadis te vite, inluminadis de miezeombre dal imbrunî. Lis cognòs une par une.
O torni a dîmi: o restarai su cheste mont par simpri.
Ce biel.
Ce pâs.
Ce sium.
E biel che il soreli al va planc a planc amont intune sflamiade cidine che e bruse l’orizont, ancje jo o sieri i voi su lis mês monts.
di ***
#1***


text:
Un cîl cjamât di nûi lu à vaît, adun cu la sô int di Cjargne. Chê Mari dal Friûl che al veve sielt 43 agns indaûr par puartâ indevant la sô mission di pastôr, dulà che invezit dispès i predis a vignivin mandâts a purgâ plui che i pecjâts, il no jessi masse in sintonie cu la jerarchie.
Par bonsignôr Laurinç Dentesan, plevan de plêf di Sante Marie in Guart, nassût a Bicinins ai 14 di Lui dal 1941 e mancjât tra vinars ai 11 e sabide ai 12 di Setembar di chest an, invezit chei paisuts su lis monts a jerin deventâts la sô vite. Un percors di fede e di umanitât scomençât e puartât indevant cun cussience e passion. Cjaminant simpri tal mieç de int e condividint la strade cun pre ‘Sef Cjargnel, compagn di scuele e di tantis bataiis, che cumò al reste a frontâ il vueit lassât di un om che pe sô energjie, pe sô presince, pal so jessi cussì sclet al mancje une vore.
La plêf di Sante Marie in Guart lunis ai 14 e jere stracolme di int, la tô int, la tô famee.
Tra lis lagrimis però plui di cualchidun o pensi che al vedi imagjinât il to coment ae fin di un funerâl celebrât par talian. Cuissà ce che tu i varessis dit a un vescul che, tra lis tantis bielis e meritadis peraulis di memorie e laude pal to impegn di pastôr, no si è “impensât” di dî nancje un “et” par dute la fuarce spindude par fâ in maniere che la lenghe furlane no sedi lassade fûr de glesie, par che e vedi chê dignitât che i sorestants ancjemò in dì di vuê a dinein. La fadie par vê in lenghe furlane la Bibie, il Lezionari, il Messâl, la riscuvierte dal patrimoni dai cjants patriarcjins… tu e pre ‘Sef jal vês racomandât ancje a Pape Francesc, ai 18 di Jugn di chest an, cuant che cun altris predis us à ricevût a Sante Marte in ocasion dai vuestris 50 agns de ordenazion… Ma si viôt che in borc di Trep forsit nol sofle l’aiar dal Concili Vatican II.
Juste un an indaûr, propit tu tu vevis ricuardât chê messe dai 28 di Avost dal 1974. Adun cun chei altris amîs di Glesie Furlane, pre Checo, pre Antoni e pre ‘Sef prins di ducj, o jeris vignûts vie di Zui parcè che no us vevin permetût di celebrâle par furlan. In Guart par fortune almancul pre Loris al à cjantât il Vanzeli te nestre marilenghe, ma se tu fossis stât tu daûr di chel altâr, dal sigûr no sarès lade cussì.
La tô vite e je stade la declinazion concrete de Glesie Mari di Aquilee: une ‘rusticitas’ di peraulis scletis e fats concrets. E se ancje il vescul di Rome al à racomandât che la Glesie e à di tornâ a cjapâ sù l’odôr des sôs pioris, dal sigûr chê racomandazion no ti vignive a ti, che fin dal principi tu âs metût in pratiche dì par dì chel “restâ cu la int”, par une Glesie incjarnade fin insom.
Cumò che tu sês tornât te cjase dal Pari e tu âs tornât a cjatâ pre Checo, pre Toni, la tô int, tegninus une man sul cjâf e stânus dongje par che i tiei insegnaments di vite e la tô grinte nus segnin ancjemò la strade, come chel salustri che tal cimitieri de Plêf nus à scjaldâts sot di tante ploie, e che o ai sintût tant che un to salût e confuart.
Al è uman e comprensibil domandâsi parcè che ti à puartât vie, ma inmò plui just e cristian al è vê agrât al Signôr par vênus dât la gracie di condividi un toc di strade insieme.
Mandi, pre Laurinç. ❚
Christian Romanini
****
A pagjine 10, un altri ricuart di pre Laurinç e un scrit
di pre Toni dedicât a lui. ☛
Cungjò, pre Laurinç............
Un cîl cjamât di nûi lu à vaît, adun cu la sô int di Cjargne. Chê Mari dal Friûl che al veve sielt 43 agns indaûr par puartâ indevant la sô mission di pastôr, dulà che invezit dispès i predis a vignivin mandâts a purgâ plui che i pecjâts, il no jessi masse in sintonie cu la jerarchie.


text:
JUGN – PRIME PAGJINE. EDITORIÂL – «La Patrie dal Friûl», biliet di visite dai furlans / (L)INT FURLANE. A Triest si frein de unitât regjonâl / Rai: ce tramai pe lenghe furlane! Un dirit che al somee utopie / PAGJINE 2 – Mandi Leo. Nus à lassâts il poete de Cjargne / Pacifist e agressîf, vert e ros / PAGJINE 3 – Giuseppe Morandini gnûf president de Fondazione Friuli | I numars de Fondazion e il futûr pal president / COGNONS DAL FRIÛL / Un pas indevant e un idaûr su Sapade/Plodn in Patrie / PAGJINE 4 – Di chest an, lezions di furlan te Universitàt di Buenos Aires: une storie che e ven di lontan / CJARGNE. Aziende agricule bio Orcolat Sbilfat / NETITI LA LENGHE / PAGJINE 5 – Un cjargnel al Concerton di Rome dal Prin di Mai: lis emozions di Doro Gjat / UN BLANC E UN NERI. 1e pontade. Airottart icima ilga / PAGJINE 6-7 – IL LUNARI DI JUGN – SIMPRI BOGNS. Leonardo Zanier, Libers… di scugnî lâ (poesie 1060-1962), Milan, 1977 / LA POESIE. Lune gnove di Jugn / RICETE. Polbo feira – Folp a la galiziane / DI MANGJÂ CHEL MÊS CA / TE BUTEGHE AGRARIE / LA PARABULE DAL MÊS. La parabule dal bon Samaritan / IL PERSONAÇ STORIC. Antoni Zuan Sticotti / NO SON PERAULIS PAR VECJOS. Bluetooth / CUATRI RIDADIS / PAGJINE 8 – SLOVENIE. La Slovenie indenant ancje sul risanament des bancjis / FRIÛL EUROPE. Lis dôs musis di Macron: «menace» liberiste e amì des lenghis minorizadis / Il dizionari furlan a puartade di man sul telefonin cu le gnove “App” / PAGJINE 9 – SCOMENCÂTS PAR FURLAN. Trainspotting / NO PAR FURLAN… MA BOGNS. Imlé, il gaelic al è «cool» | Viaç te citât di U / Giulia Daici. Un cûr, une anime, une vôs pal Friûl / PAGJINE 10 – Il gnûf Vuk: polifonie di lenghis e varietâts dal Friûl di soreli jevât | Doi secui e mieçc (e plui) di vocabolaris furlans / La rivoluzion dal premi San Simon di chest an / CE MÛT CHE SI LEI LA GRAFIE FURLANE / PAGJINE 11 – IL FERÂL. La pice di cariere / Tradizions religjosis in Friûl: il libri di Martinis / PAGJINE 12 – IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 4e PUNTADE. Macôr al è un famei de famee Boiani di Cividât sul principi dal ‘400. Il so compit al è chel di curâ la cjanive dal palaç. Imagjinaitsi la sorprese, cuant che i disin che il Pape Grivôr XII al sarà ospit de famee intant dal Concili dal 1409 | 1409 in Friûl: une cuarte division | 1409 pal mont: il Grant Schisme //
*** I articui a son disponibii fracant sul titul. Buine leture.


text:
Distret di Villach-Land
Il distret di Villach-Land (voltât dal todesc: "teritori di Vilac") al è un dai distrets dal stât federât austriac (tod. Bundesland) dale Carintie.
Al è ulteriormentri divisibil in 19 comuns (tod. Gemeinden) - di chescj, 9 a son "comuns cun derit di marcjât" (tod. Marktgemeinden). Di seguit la liste.
Comuns cun derit di marcjât[cambie | modifiche il codiç]
- Arnoldstein
- Bad Bleiberg
- Finkenstein am Faaker See
- Nötsch im Gailtal
- Paternion
- Rosegg
- Sankt Jakob im Rosental
- Treffen
- Velden am Wörther See
Comuns[cambie | modifiche il codiç]
- Afritz am See
- Arriach
- Feistritz an der Gail
- Feld am See
- Ferndorf
- Fresach
- Hohenthurn
- Stockenboi
- Weißenstein (Drautal)
- Wernberg.


text:
… e torne
po di bot, no spietade, le mê educazion mi dâ sù, che sfondrade, le creance ancestrâl: chê che à consegnât za in principi a le pecje, le mê stesse gjenesi.
cussì ducj chei zucs mi somein maliziôs, chei estris: ardîts. indecents chei costums che e van di ogni bande, no cuvierzin dal dut e a ogni ande si vierzin.
jo mi fermi dal dut, lontan cualchi pas, sot des palmes slungjades su l’aghe che e mateint svintulant l’aiarin dal misdì … ma ce fasio culì: non soi migo un malsan. non pues plui fermâmi. e mi volti ben planc par tornâ indaûr.
cuintricûr …
inrabiât di sigûr cun me stes, par vê vût chel pinsîr che mi met tal malstâ.
o soi discontent, iritât. stiçât come cuant che ti scjampe di man un robe preziose, ugnule e amade: e ti va in mil tocs. o ai voe di zirâmi di gnûf, par dâ inmò un cuc. une sole cjalade a che vite in splendôr. une piçule dome. une voe che no rivi a fermâ, ‘je plui fuarte di me. sì, lu sai: o capis el incei. ma ce puedial mai sei? …
e mi volti a robâ.
sot i voi o ai l’imprin di chest mont, el principi de vite, le glorie-di-diu.
tant e tant ‘soi sfuarçât a tornâ indaûr, tal gno solit infier, tal costum di ogni dì: cun mendes e vizis, pintiments e bitinces, pinitince e intenzions, intorteât tal pecjât che no rivi a disfâ. une fote, une rabie, un magon: une malinconie. e ce displasè a scuvierzi, ce dolôr a capî che nome jo o eri li le falope: lôr le inocence. jo une bausie: lôr veretât nude e crude. e che no fos in vergogne mal testemoneavin.
mi met sui zenoi. o ai i voi ingropâts.
“gracie fruts, benedets. agnuluts des Seicell, us vuei ben di cûr. ma propit par chest cumò o ai di la vie: che non ves di sporcjâ cui miei voi el blancôr de vuestre purece. che no ves di ofindi cui miei pinsîrs i vuestris beâts: e sfrissâus chel sen plen di vite, imperlât di soreli”.
e an continuât a zuiâ fra di lôr inte aghe, lusorâts sot de plombe
cjareçâts di chês ondes che e rivavin di vie, timides, dolces, curioses, a involuçâju mateant, braçolantju, cence fâur dal mâl. par fortune di me non si son inacuarts.
i miei pinsîrs no an rivât nancje a lenzi el cerneli.
ben i lôr mi an tocjât, dentri. insot. fin in fonts.
e mi an dal dut smondeât.


text:
O sin rivâts al cuart mês de gare, e cundut che l’Ostîr al è sparît, ca l’Ostarie e reste vierte e CorseCurte no si ferme. O vin preparât l’articul che us permet di viodi la liste di dutis lis contis rivadis intal mês di Avrîl, mês che al scree la stagjon di Vierte dal campionât. Il teme al jere “Bestiis” [...]
Author: Stralunade
Dal so voli di mandule glassade, la colombe e pâr cjalâ Manuela di stos, biel che lis alis si sfantin par simpri dentri de fumate des scovacis. I à pensât parsore une setemane dilunc, intant che il dolç i cimiave cu la muse mieze spilucade. [...]
La ploie bondante e colave indurante e si messedave cu la tiere de strade par mudâ intun pantan, e al jere complicât rivâ a passâ. Jê e veve sintût dolôrs fuarts dut il dì, ma inte gnot di chel 26 di Avrîl si jerin intensificâts. [...]
Sentât tal so cjadreon, cu la spade poiade su lis gjambis, Flôr dai Libars al cjalave fis chel sandron di un zovin che al veve devant. Al jere alt, cun dôs spalis cussì, e cuntune muse cul cei braurôs. I ricuardave lui istès, cuant che al jere plui zovin [...]
Joibe ai 5 di Mai, a sîs e mieze dopomisdì, la nestre coghe Fuguline e intervistarà Carlo Tolazzi par presentâ il so libri "Il furlan queneau ti stufe", publicât de KappaVu. [...]
A son varietâts di gjalinis che a fasin l’ûf celest. Lu savevistu? Ben, gjo, no lu savevi nancje jo. Fintremai che, une dì, o fevelavi su la coriere di cjamps e bestiis cuntune mê amie di Montegnà, che mi à dite di vê gjalinis che i fasin l’ûf colôr celest. [...]
No fâs par svantâmi, ma o soi pardabon un figo: moro, cui voi verts, fisic slançât e agjil. E fevelant dai cops injù, mi disin che o ai ancje cjâf, che a ‘nd sai une plui di Pitac. Ducj a pensavin che no varès bacilât a cjatâ un bon lavôr, ma no je lade propit cussì. [...]
No respiri. Mi soi sveât chi. Dulà soio? Sierât intun spazi cussì stret che no mi lasse aiar. [...]
Di daûr di chestis frascjis o cjali la situazion. Cul favôr dal scûr o cjapi la decision di tentâ une surtide. Chestis decisions par solit lis cjapi a nâs, fidantmi dal gno istint. [...]
La conte n. 18 e je a fumuts. O zontin la trascrizion dai tescj par cui che al fasès fature a lei. [...]
E dopo de pause d’Istˆåt o varês viodût che l’Ostarie e je tornade in vore, e sabide che al ven o tornarìn ancje in cjar e vues, cuntun event dulà che o fasarìn ce che o savìn fâ miôr: contâ contis. Duncje SABIDE AI 11 DI SETEMBAR, tor 7 sot sere, a UDIN, li dal curtîl di Palaç Mantiche in [...]
MESTRI DI MONT di Tito Maniacco CE LIBRI ISAL? Al conte di cuant che l’autôr, che al veve a pene vinçût il concors par deventâ mestri, al fo mandât a fâ di suplent te piçule scuele elementâr dal paisut di Mujesse, parsore Mueç, borc di mont cence stradis asfaltadis e cence corint eletriche, dulà che si rivave dome a pît. [...]


text:
“Anziani in movimento” e larà in onde su Telefriuli par dâ continuitât aes pratichis di ativitât
motorie dedicadis ai anzians. O fevelìn dal progjet realizât de associazion “Che spettacolo” che za di cuatri agns incà al ven sostignût de Fondazione Friuli e che al è finalizât a dâ la pussibilitât aes personis anzianis sedi di savê alc di plui su lis buinis pratichis di gjinastiche, che di praticâlis.
◆ Cul rivâ de pandemie, chês ativitâts a àn vût di fermâsi, ma cumò si inmanearan trasmissions su Telefriuli par garantî la continuitât dal progjet, in spiete che si torni ae normalitât: «Scomençant di Lui e fintremai in Novembar – al conte Massimo Piubello, president de associazion “Che spettacolo” – su Telefriuli e larà in onde une trasmission di un cuart di ore, di miercus e di joibe, a la une e un cuart dopomisdì, cu lis relativis replichis. In chel cuart di ore, un espert al spiegarà varis ativitâts di gjinastiche che si puedin fâ a cjase. O vin pensât che Telefriuli nus podès judâ a mantignî vive la nestre ativitât, viodût che e je une television une vore viodude sul teritori».
◆ La associazion “Chespettacolo”, che e met adun tancj laureâts in siencis motoriis, e à tacât inmò siet agns indaûr cul so progjet che al previôt une prime fase di divulgazion – midiant depliants distribuîts tes cjasis di diviers paîs furlans –, une seconde fase cu la organizazion di un incuintri public tai locâi publics, e infin une fase pratiche di yoga e di ativitât motorie tes palestris publichis.
◆ Intun prin moment il progjet al jere sostignût de provincie di Udin, e po di cuatri agns incà al à cjatât la poie de Fondazione Friuli: «Ta chescj agns – al spieghe Piubello – o vin fat lis nestris ativitât in Comuns tant che Muimans, Pagnà, Pavie, San Lenart e Manzan: o vin seguît centenârs di personis anzianis e o sin intenzionâts a lâ indenant in graciis dai bogns risultâts che o vin vût. Cui che al è interessât al pues cjatâ informazions sul sît www.chespettacolo.info o clamâ il numar 335 389029». ❚
FONDAZIONE FRIULI. Il moviment che al fâs benPiero Cargnelutti
“Anziani in movimento” e larà in onde su Telefriuli par dâ continuitât aes pratichis di ativitât


text:
Vie pal 2013 mi è capitât di dâ une man a une serie di trasmissions di Onde Furlane dal titul Nazion in Moviment. Si deve une cjalade al teritori, ae economie, al sociâl, aes istituzions. Si voleve capî se a jerin ideis e fuarcis par sostignî un pont di viste furlan su lis cuistions decisivis pal nestri futûr. Di chi la idee di fonts: tornâ a pensâ la Nazion Friûl dai nestris siums, par vie che lis robis a son cambiadis cetant dai agns ’70.
_In chê volte, tancj di nô a àn scuviert la “nazion improibide”, e e je vignude sù la volontât di fâi paiâ al stât talian ce che la sô storie nus veve dineât, in tiermins di lenghe, di istituzions, di disvilup sociâl e economic; chest par fânus deventâ la avanvuardie di politichis internazionâls di concuiste e di difese. O vin otignût alc ma no dal sigûr dut.
_Vuê o sin di gnûf a un svolt decisîf: l’orizont dai stâts nazion si è sierât. E il stât talian nol è plui il sovran democratic che al pues ricognossi i nestris dirits, ma al è daûr a deventâ un pugjil sunât che al da jù patafs di ca e di là sperant di tignîsi impins. E cussì, une dì nus puarte vie un miliart di euros di jentradis publichis e un altri al vûl fâ sparî la nestre autonomie speciâl e fânus deventâ venits.
_Par batilu no si à di fâ come lui, ma si à di restâ lucits e colpî cun decision ma cun razionalitât. Ce i covential vuê al Friûl? Prin di dut un gnûf rapuart tra comunitât e citadins cu la politiche. Une intese politiche tant che lûc di confront tra ideis e progjets, no di concuiste di posizions di podê dulà che magari al vinç cui che al berle di plui. O scugnìn duncje scjampâ dal sisteme politic talian. No par sierâsi intun ghet ma par capî miôr la Europe e il mont.
_E covente dopo une idee di unitât teritoriâl dulà che lis diversitâts e i bens comuns che chestis a produsin – lenghis, culturis, economiis di teritori, solidarietât di comunitât – a sedin al centri dai pinsîrs di cui che al aministre. E e covente duncje une struture istituzionâl regjonâl e locâl che e supuarti chest cence prevaricazions.
_I convuls dal stât talian a son daûr a puartâ a une riforme costituzionâl autoritarie e centralizadore che probabilmentri no pues fâ altri che agravâ la sô crisi. Al Friûl e ae nazion linguistiche furlane ur tocje vuê il compit di savê vuidâ il contrast a chest procès e chel di rilançâ in maniere decise la nestre specialitât, ancje se precarie. _O vin di definî e di pretindi lis competencis che nus coventin.
E i citadins a àn di capî che la lôr cualitât di vite future e dipendarà dal gjestî miôr lis nestris risorsis e dal vê in man struments adeguâts di autoguvier. Dut chest nissun no nus al regalarà. Par chest rivoltâsi al è just. ❚
✒ Giorgio Cavallo
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Intant che in Italie si discut de riforme de citadinance e su la oportunitât o mancul dal «ius soli temperât», viodìn ce che e previôt cheste leç in Slovenie.
In Slovenie e je in vore il «ius sanguinis», duncje i fîs a àn dirit di otignî la citadinance dai gjenitôrs cence tignî cont dal lûc di nassite: al baste che un dai doi gjenitôrs al sedi citadin sloven al moment de nassite dal frut o de frute. I fîs nassûts tal forest di gjenitôrs cun citadinance divierse, a puedin elei la citadinance slovene (la declarazion e ven fate dal gjenitôr sloven o, dopo i 18 agns, in maniere personâl) dentri dal 36m an di etât. Il ius sanguinis al vâl ancje in câs di adozion.
Ma la leç su la citadinance e previôt ancje la pussibilitât di deventâ citadins slovens cu la naturalizazion. La naturalizazion e pues jessi ordenarie o straordenarie (in câs di particolârs interès nazionâi), ma no je mai automatiche: e à di jessi domandade in maniere specifiche. La carateristiche principâl e je stâ in maniere legâl par un determinât periodi in Slovenie e duncje vê instaurât un leam particolâr cun chest Stât, jessisi integrât dal dut intal ambient ator e duncje jessi pront a acetâ la Slovenie tant che gnove Patrie e rispietâ il so ordenament juridic e costituzionâl. In ducj i câs si domande la cognossince de lenghe slovene (che e à di jessi dimostrade) e la presince di adeguadis risorsis economichis e sociâls.
Inte plui part dai câs la residence e à di durâ di almancul 10 agns (e cence interuzions intai ultins 5 agns prime dal inviament de domande di citadinance). In cualchi câs a son previodudis però des facilitazions e i interessâts a puedin otignî la naturalizazion in timps plui curts: i oms des citadinis slovenis (cun trê agns di matrimoni e almancul un an di residence interote – l’ultin prin de domande), i dissendents direts fin al cuart grât di emigrants slovens (un an di residence in Slovenie), i apatridi e i dispatriâts (5 agns di residence), chei che a àn finît in Slovenie i studis universitaris (7 agns di residence, e almancul intal ultin an cence interuzion).
A puedin domandâ la citadinance slovene ancje chei che a son nassûts in Slovenie e a àn simpri stât li, al otigniment dal 18m an di etât. Par ce che al tocje la naturalizazion dai minôrs, cheste e pues sucedi (in ogni câs su domande esplicite) intal moment che almancul un dai gjenitôrs al oten la naturalizazion. Se il minôr al à plui di 14 agns, al ven domandât ancje il so consens. A àn dirit ae citadinance slovene, su domande dal lôr tutôr legâl, tal câs che a sedin citadins slovens, ancje i vuarfins o i fruts che a son stâts gjavâts ai gjenitôrs biologjics.
Un cjapitul in bande al vâl par chei che a fasin part des comunitâts minoritariis slovenis intai paîs confinants cu la Slovenie, che a puedin domandâ la citadinance slovene pûr lant indevant a vivi di là dal confin. Par ce che al tocje la cognossince de lenghe slovene cun di plui, la cundizion si calcole valide se si è frecuentât lis scuelis cun lenghe di insegnament slovene (al baste ancje vê completât dome che il prin cicli di istruzion in lenghe slovene).
✒ Tjaša Gruden


text:
✽✽ No passe dì che no si delinei cun clarece il progjet FVJ, in maniere rigorose cence tratut divisori. No par câs al ripuarte il non di une liste, di un moviment, di un partît che propit di cheste concezion teritoriâl e politiche si fâs paladin e sostignidôr salt.
Cjalait cun atenzion lis fotos dal president Fedriga: simpri plui dispès si mostre cuntun cjapielut cu la scrite, apont, “Io sono FVG”. In altris ocasions, e je la sô mascarute anti Covid che e mostre il stes logo.
✽✽ A “Friuli Doc” si è rivâts po dopo al assurt: in place Sant Jacum, tal spazi dedicât aes nestris ecelencis agroalimentârs, a jerin lis cjasutis espositivis dutis cu la scrite in cuistion.
✽✽ No tornarai sul fat ridicul e depriment di assisti cuasi a une ofese al lavôr de int furlane, disprivade ancje de paternitât de produzion, come se la cualifiche de origjin furlane, la sô denominazion e fos alc di vergognâsi.
✽✽ Mi interesse invezit ribati la valence dute politiche de strade tacade di cheste Zonte regjonâl. Fevelìnsi clâr: il futûr dal Friûl nol tocje gran lis classis dirigjentis, i grups economics, i potentâts finanziaris, se no inte otiche, dal dut egoistiche, di disfrutâ i margjins di contiguitât teritoriâl cul puart di Triest e dal so futûr disvilup in clâf europeane.
✽✽ Che, capìnsi ben, nol rapresente “il mâl”, un fatôr negatîf pe regjon, ma che al devente une mine vagante pal disvilup di chestis tieris, se nol è compensât di un plan paralêl di disvilup pal rest de regjon stesse. Che e je la maiorance par abitants e superficie, par numar di Comuns e varietâts ambientâls, culturâls. Si clame Friûl e al va de Livence al Timau. ❚
“Efevugjins” al fâs rime cun ArlechinsDree Valcic
✽✽ No passe dì che no si delinei cun clarece il progjet FVJ, in maniere rigorose cence tratut divisori. No par câs al ripuarte il non di une liste, di un moviment, di un partît che propit di cheste concezion teritoriâl e politiche si fâs paladin e sostignidôr salt.


text:
Patriarcjis fûr dal ordenari
di Diego Navarria (2021)
Une racuelte di contis su Patriarcjis che a àn fat grant il Friûl. Par savê alc de nestre storie leìnt cun gust. Dentri dal libri, cun di fat, a son tantis lis curiositâts. Par esempli, cui no aial mai tacât un pes te schene di cualchidun il prin di Avrîl? Ma pôcs a san che une des ipotesis plui increditadis su la origjin di cheste usance e à a ce fâ cul nestri Beltram, patriarcje di Aquilee dal 1334 al 1350.
Par vêlu scrîf une mail a info@lapatriedalfriul.org
Cuintristorie de Prime Vuere Mondiâl
di Agnul Floramo (2017)
La nestre “cuintristorie” de Prime Vuere Mondiâl, par cure di Agnul Floramo. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. O contìn lis storiis che la retoriche dai Stâts nazionâi no à mai contât: une storie dal popul, no dai potents.
Par vêlu scrîf une mail a info@lapatriedalfriul.org
«The Best(iis): lis miôr storiis»
di Dree Venier (2014)
Il miôr des strichis a fumuts dai Gnognosaurs dissegnâts di Dree Venier e cui tescj di Elisabetta Pittana (la nestre Bete Di Spere). I protagoniscj a son simpatics dinosaurs che a fevelin par furlan che a àn la carataristiche di jessi propit gnognos, e di chest e nas dute une schirie di gags spiritosis e sureâls. I dissens a son une vore colorâts, cun trat sintetic e une vore personâl.
Par vêlu scrîf une mail a info@lapatriedalfriul.org


text:
IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 5e PUNTADE. Anno Domini 390. Susane, di dodis agns, fie di contadins di Flumisel, e ven convocade devant dal Patriarcje Cromazi inte Basiliche di Acuilee: vitime di une violence carnâl, e ven jê condanade al puest dal so violentadôr.............
La basiliche e somee ancjemò plui grande in cheste buinore di sflacje, di caligo e di fumate cjalde. Un aiar clip e umit di siroc al ven sù di Grau e al gjave il respîr, visant il mont che aromai il mês di Lui al è di cjase, cu la sô plombe che si poie […] lei di plui +


text:
Un tornâ a un timp che nol è plui, intun afresc vivarôs di une part de Basse furlane contadine, leade a ritmis di une nature a voltis amighe, a voltis avare. Ma ancje une tessare inseride inte storie “grande”, chê che e à lassât feridis profondis intal tiessût sociâl intal timp de ocupazion nazi-fassiste; chê che e à viodût la riscosse de lote partigjane e dopo i dîs de ricostruzion cu la sperance intun doman plui just.
E il Mulin di Muçane e la sô int a son simpri protagoniscj. Imagjins di un mont metudis adun ancje dai ricuarts di un frut che, vuê che al ècressût, al ten ancjemò dentri di se il profum dal pan che al nasseve de farine dal Mulin.


text: Domenie ai 3 di Avrîl 2016, il moviment civic culturâl alpin-adriatic dal Fogolâr Civic e il circul universitari furlan de Academie dal Friûl a àn celebrât i 939 agns de autonomie storiche furlane-aquileiese compartint juste cun dut il Consei regjonâl dal Friûl Vignesie Julie un sfuei ugnul sociâl dedicât a Giulio Regeni di Flumisel, valorôs martar civic furlan che la sô copadice no à inmò vût cjastì te Republiche Arabe dal Egjit che e à di sorestant chel gjenerâl al-Sisi e che nol è tant che ancje il Parlament european i à fatis osservazions par chê cape penze di regjim che e à.


text:
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e vûl jessi un zûc intrigant e gnûf, une clâf par vierzi la puarte maraveose di chês evidencis artistichis che la Patrie dal Friûl e conserve in ogni paîs, contadis però dal didentri, cu la vôs dai lôr protagoniscj, come se par un cualchi inmagament a podessin cjapâ vite devant dai nestris voi.
La consacrazion dal Domo di Vençon, afresc de scuele di Vitale da Bologna (1350)
La lûs, clare e blancje, e jentre dal barcon che al cuche di soreli a mont, lizere tant che la cjarece di un amant su la parêt de abside, slissade dai secui. Intal cidinôr dal domo e pâr une man che e sbrisse planc su la piere. Clapons gjavâts fûr a fadie dai crets dal Plauris, che al duar li dongje intun sunsûr di bosc e di salvadi, o pluitost a son stâts robâts ae furie dal Tiliment che ju à fats rondolâ a val, strissinâts jù in miârs di agns a colps di lenghe de grande glacere, cuant che e sgarfave vie insiemi tiere e glerie cu la furie di un zigant golôs di lecâ la lidrîs des monts. Mans di operaris e di scarpelins ju àn picâts, e scuadrâts. Colps di martiel e di mace, cjants e blestemis: infier e paradîs miscliçâts intal miracul che i umans a clamin bielece. A son stâts puartâts a colps di baston su la grope dai mus, tirâts sù cun impalcaduris di len, impastâts di malte, bloc su bloc. Cjochis di muredôrs, siums di predicjadôrs, fufignis e maraveis, cul respîr de fabriche dal Domo, ae fin si son fats glesie e preiere. Bertrant, il grant patriarcje di Acuilee, ai 2 di Avost dal 1338 lu batie cu la aghe sante, ae presince di Pieri, arcivescul di Nazareth. Dongje di lôr, vot vescui in pompe magne, e clerics, e cjantôrs, e grande afluence di popul: une catedrâl che e varès vût di mostrâ il lustri dal patriarcjât come il lusôr di une cjandele, e po corompi la vôs nere e penze de gnot. Cussì, cuant che l’Orcolat cu la sô sgrife di muart al sdrumà par tiere tante bielece in chel trement an dal Signôr dal 1348, Bertrant, vecjo e savint, al domandà a Vitale di Bologne, il plui grant pitôr dal so timp, di tornâ a regalâ chê lûs su la parêt di chê glesie crevade dal mostri, par che e tornàs a cjantâ al popul cu la sô vôs: al è il 1350 cuant che i lavôrs dal mestri e dai arlêfs de sô buteghe a vegnin presentâts al popul dai fedêi. La maravee dai colôrs nus conte la dì lontane di chê consacrazion. Inte perfezion di un triangul che si alce intune sdrume di agnui rapîts intun voluç di trombis e di plumis, su la spice, intal pont plui alt, il Patriarcje, e a la sô diestre il prevost Nazareth, sot i vescui e ae base de figure straordenarie, propit intal mieç, francescans, dominicans e clerics, che a son daûr a cjantâ lis laudis di tante glorie. Dongje di lôr, un popul clamât adun, in preiere. Une femine, scrufuiade in bas, e ten in man un libri. La sapience, che e je memorie che si fâs storie, no pues jessi che une femine, buine di contemplâ inte profonditât dal so cûr ce che i oms a puedin dome glorificâ cu lis peraulis. Fintremai une meretrix vistude di zâl e pree in zenoglon, cu lis mans in crôs. Cuasi a testemoneâ che cualchi volte Madalene e conte plui di Sant Pieri. Sot, pituradis sul fresc, lis notis di chê antighe melodie. Poiâ la man parsore dal dissen al è cuasi il sunâ, intal cidinôr dal pinsîr, dal respîr di Diu e dal so popul in glorie par Lui. Amen.
La sene e cjape vite: la ore dal Patriarcje
Al monte sù, il cjant dai clerics, alt si alce sot des arcjis di piere de antighe catedrâl di Vençon. Lis vôs si instrecin, profondis tant che la lidrîs dal mont, lizeris tant che i sbufs dal incens che a parin fumate di buinore ingredeade su la spice dai peçs e dai pins sù pe mont. Difûr il Tiliment al sgorle, di cualchi bande, cul so bordon di aghe e di claps jenfri la grave e la cueste, dute piere e bosc salvadi. Catedrâl invisibile di une melodie antighe, là che i pilons a son fats di notis, i capitei di ondis sonoris, lis pieris di vôs che e pâr no jessi umane, ma di agnui incjocâts di bielece, inmagâts dal misteri di chel Diu che si scuint ae sapience dai dotôrs par pandisi ai biâts e ai puars inte delicatece di un sunsûr. Di chi a cualchi ore, il paîs al sarà une gjostre di marcjadants vignûts di lontan, di Lubiane e di Gurize, di Vignesie e di Clanfurt, cu lis lôr sedis e lis pelicis di bolp blancje di picjâ sul banc, regâl di princip, onôr di re; di cavalîrs vignûts a torneâ de Gjermanie, involuçâts jenfri i lôr mantei di purpure, cu la spade di arint peade te cinture di corean cui brucjons di gjemis di orient; di bancons plens di mil dolce de Vençonasse, e di formadi cjargnel saurît, e di çuç asin, di lane di piore, buine di filâ chest Invier che al ven, par parâsi de buere e de tramontane. Su la place ghirondis e pivis, tamburei e mats a saltâ su lis bancjis, a balâ cul ors peât te cjadene, clamant fintremai il diaul a puartâ la ligrie dal Infier, cui siei danâts in fieste. Sul barcon lis feminis dai siôrs, i cocons ornâts di coronis, lis mans blancjis di manecis e di anei; daûr dai puartons, tal scûr dai curtîi, lis putanis, dutis vistudis di zâl, cjavei salvadis e spalis crotis, piel profumade di rose che e spiete dome di jessi comprade. Cualchidun al cjante, cjaminant in trampulis fûr di une cantine, che il vin di Rosacis vuê pe fieste al jemple i caratei dai ostîrs e al regale la gjonde ancje al plui puar dai umans chi, in Vençon, te fieste de Sagre de Consacrazion: al ufrìs il fabricîr a bon pro de Glesie. E vignarà ancje la gnot, e i fûcs, e i amôrs robâts, la zirandule dai laris e dai bandîts, il berlâ dai vuardians, il scurtissâsi dai sassins. Ma cheste e je la ore dal Patriarcje. L’oracul di une zingare – a contin lis cronichis – i à profetade une muart sporcje di sanc e di stramp, un martueri crudêl, lui bielzà vecjo e savint, su la rive dal flum, par man salvadie di sorestants traditôrs. Ma la ore e je ancjemò lontane. Il timp al ten sierade la sô puarte. “No dome i pastôrs dongje di me, ma ancje lis pioris”, al comande Bertrant. Il popul che al cjante al merete rispiet. Che la Dotrine ritmade dal cûr e vâl plui di une arcje di grande sapience che no veti mai vude la gjonde di Amôr. “Ubi Charitas”: nuie altri al covente. Par chest, ducj i colôrs a son rapresentâts inte sô procession: il neri dai clerics, il blanc dai predicjadôrs, il maron dai mendics, il vert dai curiâi, il zâl dai pecjadôrs mortâi. Che la lûs e je une sole, purissime e sclete, e e nas dal miscliç di ogni altre tinture. E chi di cualchi an al vignarà un pitôr, celebrât inte citât dai dotôrs, che cul so pinel al sarà bon di regalâ par simpri ae memorie dai umans la bielece sflandorose di chest istant di gracie. Che al duri tant che insegnament e tant che lidrîs che e puedi fâ nassi butui di maravee. Cussì, di gjenerazion in gjenerazion, che la armonie dal moment che al scjampe e resti poiade su cheste piere di flum, a puartade di man e di voli. Ad maiorem gloriam Dei.
Agnul Floramo


text:
Cu la dismission des provinciis par vie de riforme che e met in cjamp lis Uti, i bens possedûts des primis a van cedûts. Par fortune, in Provincie di Udin e esist une aministrazion cuntune cierte sensibilitât. In chest sens al va il trasferiment de Cjasute dal Tresinte ae Universitât dal Friûl, che dopo e fasarà buine la destinazion di ûs in cjâf ae Societât Sientifiche e Tecnologjiche Furlane, cu la intitulazion al professôr Marzi di Strassolt. Chestis lis tapis dal iter che, midiant di chel, la Provincie di Udin e passarà la proprietât de cjase di vie Mazzini, l’edifici in venezian gotic plui vieri de citât di Udin. Calcolade l’insediament abitatîf plui antîc de citât, in origjin inte cjase dal Ttresinte a jerin a stâ artesans, tant al è che ancjemò sul tacâ dal Votcent al plan tiere al lavorave un cjaliâr. Cheste cjase e rapresente l’unic edifici restât in citât di stîl romanic, ancje se, in origjin, al faseve probabilmentri part di un grup di piçulis cjasis similis, li che a vivevin fameis di modescj artesans.
L’imobil, che nol jere doprât di aromai une ventine di agns, al jere stât acuisît de aministrazion provinciâl daspò de licuidazion dal Consorzi Universitari Furlan (Cuf).
Secont il president de Provincie di Udin Pieri Fontanini, «O din cussì biadelore compiment ae idee origjinarie dal professôr Strassolt; la realtât che lui al à fondade e varà cussì une sede dignitose, intal cûr di Udin, capitâl dal Friûl. La sô e reste ancjemò une idee ancjemò origjinâl e inovative: la valorizazion de marilenghe intal contest dai studis sientifics e tecnologjics, a conferme de dutilitât e de viertidure di une lenghe che ben si preste a jessi doprade ancje in cjamps sientifics».
«La sede e podarà jessi doprade par fins istituzionâi ma ancje tant che lûc di lavôr di dotorants che si impegnin in progjets sientifics veicolâts in lenghe furlane» secont Antonino Morassi de Societât Sientifiche e Tecnologjiche Furlane. (LPdF)
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
I nons dai paîs dal comun di Malborghet e Valbrune si mostraran in dutis cuatri lis lenghis de comunitât. La aministrazion comunâl e sta fasint plui domandis di contribût public, cun chê di meti sul tacâ e sul finî dai paîs cartei cui lôr nons tes cuatri lenghis dal teritori, o ben sloven, todesc e furlan, dongje dal talian.
Dal municipi di Malborghet l’assessôr ae culture, Alberto Busettini, al à dit che cheste domande e ven des associazions dal teritori bielzà di timp incà; cumò la zonte comunâl le à fate sô ad implen.
◆ Su la fonde de leç regjonâl 24/2021, il Comun al à fat domande par meti in vore il bilinguisim visîf; su la fonde de leç statâl 38/2001 e de leç regjonâl 26/2007, midiant des iniziativis par doprâ la lenghe slovene te aministrazion publiche, al à invezit fat domande par meti la segnaletiche stradâl plurilengâl.
Dal Comun a àn fat savê che i bêçs pe part de lenghe furlane ju metarà il Comun stes; i cartei a saran, cussì, in dutis lis cuatri lenghis ricognossudis sul teritori a nivel uficiâl, tant des leçs dal Stât talian che de Regjon Friûl-Vignesie Julie.
◆ «O larìn daûr des indicazions toponomastichis che nus àn dât lis associazions locâls, che o cjaparìn dentri tal moment che o implementarìn il layout dai cartei stes», al à dit inmò Busettini.
Tal Atom dal 2019, intune letare mandade ai sindics di Malborghet e Valbrune, Boris Preschern, Tarvis, Renzo Zanette, e Pontêbe, Ivan Buzzi, i presidents de associazions de minorance linguistiche todescje “Kanaltaler Kulturverein” e slovene “Don Mario Cernet”, Alfredo Sandrini e Anna Wedam, a vevin domandât la atuazion dal cuadrilinguisim visîf, daûr des leçs in vore.
◆ «Te Valcjanâl, il plurilinguisim al è une cuotidianitât di secui. In dì di vuê, achì si pues fevelâ di cuadrilinguisim, un câs unic in Italie. Ma ancje tai secui stâts, cuant che la Valcjanâl e apartignive ae Carinzie, si podeve fevelâ di bilinguisim, cul todesc e cul sloven. Il nestri plurilinguisim al rapresente un element che al caraterize il teritori. Valorizant ce che si veve bielzà fat, in chest moment si infuartìs ancje a nivel scolastic, cun risultâts che a prometin ben», a notavin i doi presidents.
◆ Par facilitâ la trascrizion corete dai nons di lûc, il “Kanaltaler Kulturverein” e la associazion slovene “Don Mario Cernet” a vevin preparât une lôr liste in cuatri lenghis: par talian, todesc, sloven e furlan pai paîs di Cocau a La Glesie; par talian, furlan e todesc pe part di Pontêbe a man çampe de flumere Pontebane e par Pramuel, e par talian e furlan pe part di Pontêbe a man drete de flumere Pontebane e pes altris frazions dal teritori comunâl. Pai siei cartei di Lusniz a Valbrune, il Comun di Malborghet e Valbrune al fasarà sô la liste des dôs associazions.
◆ La soluzion des dôs associazions e smirave a no lassâ indaûr nissune des lenghis feveladis, cirint une convivence simpri miôr des diviersis animis culturâls de Valcjanâl. ❚
Malborghet e Valbrune al met cartei in cuatri lenghisLuciano Lister
I nons dai paîs dal comun di Malborghet e Valbrune si mostraran in dutis cuatri lis lenghis de comunitât. La aministrazion comunâl e sta fasint plui domandis di contribût public, cun chê di meti sul tacâ e sul finî dai paîs cartei cui lôr nons tes cuatri lenghis dal teritori, o ben sloven, todesc e furlan, dongje dal talian.


text:
… SUL VIALE DELLA LIBERTA’
Vuê di matine o ai cjatât chest puar riç dilunc le statal che di Cividât e mene a San Pieri sul Nadison propit donije cjase me. Al i mancjave poc par rivà di che altre bande de strade ma une machine lu à distirât di brut. Dilunc cheste vie a dovaressin là plancot ma invecjît a corin ce tant che mâs 🙁
Cun tun ristiel lo ai parat sule jerbe di mût che al mancul cumò al puès stà in pâs 😉
R.I.P.
“… i riçs animaluts par fente sflacjons, energjichementri solitaris e une vore elegantons.”


text:
#05 – Cuarte Frontiere
A Palme, Puarte Aquilee e veve in prin di clamâsi Puarte Maritime, parcè che e veve di vê un canâl che le colegàs cul mâr par vie dal puart di Çarvignan.
Zuan al jere cun Gjonde e Marte su la dighe di Grau a viodi il spetacul des ondis dal mâr che a sbatevin cuintri lis pieris.
“Somee di jessi intun altri mont, cetant lontan, invezit o sin dome a pôcs minûts di Palme.” al fâs Zuan, amirât dal panorame.
“Ti somee di jessi in tiere foreste parcè che in Friûl o tindìn a pensâ di plui ae tiere ma, se nol fos stât chest mâr no sarês stade nancje Aquilee o, almancul, no sarès stade come che le vin cognossude.”
Gjonde e pâr savê alc plui di chel che e conte, dopo e tache Marte: “Il Friûl al è un puint tra i talians, i sclâfs e i todescs ma, soredut, tra il centri dal continent e il Mediterani, par chest la frontiere sul mâr e je plui impuartante di chês altris trê.”
“… e par chest in tancj inte storie a àn volût concuistâlu ma il Friûl al è cetant leât ae aghe: de mont, passânt par i flums e lis rois che bagnin citâts e paîs, fin a lis risultivis da la basse, fin al mâr, chi denant di noaltris.” E continue a spiegâi Gjonde.
“Mi steit disint che, come la aghe, il Friûl no si po sierâ par simpri, prime o dopo al ven fûr…”
“Come une risultive: inte storie al è stât cui che al à capît le sô ricjece, ma son ancje stâts di altris che no volevin capîle parcè che a erin masse impegnâts a fâ i pipinots di chei che a ju mandavin achì e par chest si sfuarçavin a sierâ le ole, parcè che no rivavin a controlâle.”
“Cuant che a rivin chescj tocje fâ come cun l’orcolat: lassâ che al passi e dopo tornâ a meti dut a puest: dulà che al ere, cemût che al ere.” e si zonte Marte.
Zuan al tâs, alore Gjonde i fâs: “Dinus, Zuan, sâstu cui che a son lis aganis?”
“No son lis striis che a vivin in tes aghis e… in tes risultivis?!”
“O forsit, ancjemò miôr, chês che a lis custodissin…” i fâs Marte.
“Lis custodis da lis risultivis… “
Zuan al reste a rifleti su lis peraulis des sôs amîs cjalant la aghe dal mâr che, cumò, no je plui cetant foreste ma leade ae sô tiere ben plui di chel che al crodeve.
di ***
#1***


text:
Rogazion di S.Marc 1944 Prime che al cricàs il dì, la piçule procession e jere di ben za inviade. Trê zagos, un cu la Crôs, il muini e il plevan oltri che un pocjis di feminis e cualchi frut. Oms no jerin, chei plui zovins in vuere o scjampâts sù pai monts par sghindâ i Todescs, chei un pôc plui [...]
Tag: Tiziana Novello
Di bessole inte stanzie scure, fate sù intun grum, plene di pôre. O soi il cuint fi che mê mari e à parturît. Lis doiis a son rivadis cuant che e jere pai cjamps a seâ – mi contave. Li, bessole mi à fate nassi, une fie nassude cu la cjamese. Mi à poiade su le jerbe tenare di Mai [...]
“Mariute, Mariute cor che il frut di Zanete al mûr. Al vai come un spasimat e al devente dut blu, o bon Diu ce disgracie, cor Mariute” Ansule, vosant come une mate e coreve pe stradele e Mariute, sintint chel vosarili e jere jessude su la puarte ma no rivave a capî. Ansule e jere rosse come une bore di [...]


text:
Assie
La Assie (in todesc: Hessen) e je un dai 16 stâts federâts de Gjermanie. Il cjâf lûc al è la citât di Wiesbaden.
Gjeografie[cambie | modifiche il codiç]
La Assie si cjate te Gjermanie centri-ocidentâl. E confine a Nord-Ovest cul Nord Ren-Vestfalie, a Nord cun la Basse Sassonie, a Est cu la Turingje, a Sud-Est cu la Baviere, a Sud cul Baden-Württemberg e a Ovest cun la Renanie-Palatinât.
I flums plui impuartants a son il Ren, che al scor al confin cun la Renanie, il Fulda' e il Lahn.
La popolazion e je concentrade soredut te zone meridionâl dal stât, dulà che si cjatin lis citâts plui impuartantis, come Francfurt, Wiesbaden e Darmstadt.
Storie[cambie | modifiche il codiç]
Tal inizi de etât di mieç, la Assie e jere parte de Turingje, ma daspò de vuere di succession turingjiane (1247-1264), la regjon e otignì la indipendence, par deventâ une contee dal Sacri Roman Imperi. Il stât al esistì fin tal 1567, cuant che Filip I d'Assia al murì. La Assie e fo dividude in cuatri stâts plui piçui, lassadis ai cuatri fiis di Filip: Assie-Kassel, Assie-Darmstadt, Assie-Rheinfels e il preesistent Assie-Marburg.
Dilunc de Republiche di Weimar, Assie-Nassau e Assie a jerin dôs regjons aministrativis de Gjermanie. Dopo de seconde vuere mondiâl, tal 1945, il stât dal Assie al fo costituît tal interni de zone di ocupazion statunitense, unint i stâts di Assie (-Darmstadt) e Assie-Nassau. La bande di Assie su la rive ocidentâl dal Ren e deventà part de Renanie-Palatinât.
Division aministrative[cambie | modifiche il codiç]
La Assie e je dividude in 3 distrets guviernatîfs: (Regierungsbezirke): Kassel, Gießen e Darmstadt.
I 21 circondaris rurâi a son:
Politiche[cambie | modifiche il codiç]
Dal 1999 il president dal stât al è Roland Koch, dal partît dal CDU.
Viôt ancje[cambie | modifiche il codiç]
Leams[cambie | modifiche il codiç]
- (todesc) Sît ufiziâl dal stât


text:
Vuere di Troie
La Vuere di Troie e je un aveniment mitologjic contât da Omêr in te Iliade e indiretementri ancje inte sô continuazion, la Odissee.
La Vuere di Troie e scomence, secont il mît, cuant che Paride, un dai fîs plui zovins dal re di Troie Priamo, al ven mandât lì dal re di Sparte Menelao. Paride al si inamore de femine dal re di Sparte, Eline, e scjampe vie cun jê,par lâ a Troie. Menelao, inacuart dal fat, al domande une man a so fradi Agamenon. Une volte metût dongje un esercit parsore lis nâfs, a partissin par lâ a Troie. Par dîs agns dulin vie la vuere Ulisse al è daûr a scombati fin cuant che nol cjate fûr l'imbroi dal Cjaval di Troie, ven a stâi un grant cjaval di len, che i Troians a puartin jenfri la citât, crodint che al sedi un regâl par il diu Poseidon lassât indaûr dai nemîs inte premure di scjampâ; però inte panze dal cjaval a jerin platâts i vuerîrs grêcs, che, vie pe gnot cuant che ducj a durmivin daspò vê fat fieste, a saltarin fûr dal cjaval, vierzint lis Puartis Sceiis par permeti cussì ae armade greche di jentrâ, fiscâ e dâ fûc ae citât.
Un grup di Troians, cun jenfri Enea cun so pari Anchise, a rivarin a scjampâ par rivâ in Italie e secont la leiende e fondarin la citât di Rome, come che al conte Virgjili te Eneide.
Fondis di veretât[cambie | modifiche il codiç]
Intal 1870, l'archeolic todesc Heinrich Schliemann al cjatà i rudars di une citât che e podeve jessi la Troie di Omêr, logade intune posizion strategjiche su la cueste orientâl de atuâl Turchie. No si à rivât ancjemò a dimostrâ cun sigurece che cheste e sedi la citât dulà che e je ambientade la storie, o se no je plui vecje.


text:
Un element di fuarce pal disvilup in tiermins culturâi, civics e socioeconomics de Europe al è par sigûr chel des politichis pai zovins e pe istruzion. Di passe vincj agns – di cuant che tal 1989 e tal 1987 a son stâts inviâts il prin programe Zoventût pe Europe, a pro de realizazion di ativitâts di scambi interculturâl tra zovins dai 12 Paîs che in chê volte a fasevin part de CEE, e il prin Erasmus, dedicât ae mobilitât dai students universitaris dentri de Comunitât – a son stadis tiradis sù gjenerazions interiis di feminis e oms che a àn cognossût e a àn vivût la Europe.
Cul passâ dai agns si son zontadis altris azions, fintremai ae programazion atuâl (2007-2013) cuntun stanziament di 13 miliarts di euros. Cumò dut ce che al tocje istruzion e formazion al è cjapât dentri dal program Long Life Learning pal aprendiment permanent, che si presente tant che un insiemi di programs setoriâi (Comenius, Erasmus, Leonardo, Marie Curie e Grundtvig, che al è specific pal aprendiment pai adults), adun cuntun program trasversâl e cul program Jean Monnet, che al sosten l’insegnament, la ricercje e il studi di argoments che a àn a ce viodi cu la integrazion europeane. In chest cjamp e va indenant ancje la azion a pro de armonizazion dai percors formatîfs, dal ricognossiment dai titui di studi, dal rinfuarciment dai rapuarts tra formazion e lavôr e de valorizazion de ricercje, inte suaze dal “spazi european de istruzion superiôr” previodût di chel che lu clamin “procès di Bologne”. Mobilitât dai zovins, aprendiment no formâl, dialic interculturâl e partecipazion a son lis dimensions di fonde di chel che cumò si clame Zoventût in Azion, program indreçât ai zovins dai 13 ai 30 agns, che al va daûr de Strategjie de UE pai zovins fate buine dal Consei european tal 2009, che i siei obietîfs gjenerâi a son la creazion, dentri dal 2018, di plui oportunitâts paritariis pai zovins tal setôr de istruzion e tal marcjât dal lavôr e la promozion de citadinance ative, de inclusion sociâl e de solidarietât dai zovins. ■
MARCO STOLFO
FRIÛL EUROPE. Percors europeans pai studentsMarco Stolfo
Un element di fuarce pal disvilup in tiermins culturâi, civics e socioeconomics de Europe al è par sigûr chel des politichis pai zovins e pe istruzion. Di passe vincj agns – di cuant che tal 1989 e tal 1987 a son stâts inviâts il prin programe Zoventût pe Europe, a pro de realizazion di ativitâts di scambi interculturâl tra zovins dai 12 Paîs che in chê volte a fasevin part de CEE, e il prin Erasmus, dedicât ae mobilitât dai students universitaris dentri de Comunitât – a son stadis tiradis sù gjenerazions interiis di feminis e oms che a àn cognossût e a àn vivût la Europe.


text:
Ai 25 di Avost stâts, a Rovte, paisut dongje di Logatec in Slovenie, si è tignude la celebrazion pal 70esin aniversari de fondazion des trupis dai ”domobranci” (”vuardians de patrie”) che, dilunc de seconde vuere mondiâl, a àn zurade fedeltât ae Grande Gjermanie “cuintri il comunisim, pe proprie patrie intune Europe libare”. Avigniment chest che – tant che l’an passât a Šentjošt, cuant che al è stât celebrât il setantesim aniversari de costituzion des vuardiis contadinis che lis fuarcis ocupantis talianis a àn incuadrât, daspò, intal ambit de Milizie volontarie anticomuniste e che di li a nasserin intal 1943 i domobranci – nol à mancjât di discjadenâ tantis polemichis e ancje une cuintrimanifestazion dongje di un monument ai muarts dilunc te Resistence. Soredut chest an, par vie de presince tant che oratôr di une figure istituzionâl slovene di ponte, val a dî l’ex prin ministri e leader dal maiôr partît di oposizion SDS (partît democratic sloven) Janez Janša.
Chel de organizazion “Slovensko domobranstvo” e dal rûl che e à zuiât dilunc de seconde vuere mondiâl, a son di fat argoments che continuin a dividi la opinion publiche. Tancj a van indevant a calcolâ i domobranci – par vie de lôr sielte di colaborâ cul invasôr todesc – traditôrs nazionâi, ma a cressin simpri di plui ancje i sfuarçs di assegnâur un rûl storic diviers. Al è cui che ju met sul stes plan di chei che a àn lotât cuintri il nazisim e fassisim, calcolantju tant che opositôrs valorôs e vitimis dal comunisim, che si son in realtât batûts pe proprie patrie.
Chest il test dal zurament recitât dai domobranci, in presince dal gjenerâl de SS Erwin Rösener, di chel che al jere il sorestant de glesie catoliche slovene Georgij Rožman e de vuide e fondadôr dai domobranci Leon Rupnik, intal stadi principâl di Lubiane ai 20 di Avrîl dal 1944, dì dal cincuantesim cuint complean di Adolf Hitler: ”O zuri devant di Diu Onipotent, di jessi fedêl, coragjôs, di ubidî ai miei superiôrs, e di compî i miei dovês inte lote comune cu lis fuarcis armadis todescjis, comandadis de vuide de Grande Gjermanie, cu lis trupis SS e cu la polizie cuintri i bandîts, il comunisim e i siei aleâts, pe mê patrie slovene, part di une Europe libare. In cheste lote o soi disponût a sacrificâ ancje la mê stesse vite. E che Diu mi assisti!”.
Il zurament al è stât ripetût ancje ai 30 di Zenâr dal 1945, intal vincjesim aniversari che a jerin lâts al podê i naziscj in Gjermanie.
Tra chei che a àn cirût, intai agns, di justificâ lis peraulis dal test dal zurament, ancje France Cukjati – po dopo deventât president dal parlament sloven – che, intal 2002, al à let il zurament dai domobranci dilunc di une sentade parlamentâr dedicade ae discussion de leç su lis tombis militârs. Secont Cukjati, i domobranci no varessin zurât fedeltât e ubidience a Hitler e ae SS, ma ai propris superiôrs, cun di plui il lôr obietîf declarât al jere la difese de patrie tant che part di une Europe libare. Tra lis argomentazions plui frecuentis e je ancje la tesi che il zurament al sarès a Diu e no a Hitler, o che al sedi stât prestât dome in aparence, scuindint i fins reâi dai domobranci.
In chest contest, al larès duncje citât ancje cualchi passaç dal intervent dal gjenerâl de SS Rösener inte dì dal prin zurament dai domobranci: ”Ai 24 di Setembar dal 1943 o ai dât l’ordin pe istituzion dal Slovensko domobranstvo (…) Di chês piçulis trupis di legjonaris clamâts ”biancogardisti” al è nassût cussì su gno ordin il Slovensko domobranstvo (…). Cul jutori dal Grant Reich todesc, us vin formâts, vistîts e armâts (…)”. E ancjemò: ”Vuê o vês zurât di combati cul esercit todesc, cu lis SS e la polizie par une Europe libare e nete”.
A scjaldâ ancjemò di plui il clime in Slovenie su chest argoment al à contribuît in maniere decisive il stes Janša cul so intervent ae cerimonie a Rovte. Il leader di SDS, pûr rimarcant cemût che a meretin rispiet ducj chei che si son oponûts al fassisim, al nazionalsocialisim e al comunisim (a Rovte si celebrave intal stes timp ancje la zornade europeane dedicade aes vitimis di ducj i regjims totalitaris e autoritaris), al à segnât intai comuniscj slovens i responsabii de vuere civîl dilunc dal secont conflit mondiâl. Secont Janša, i comuniscj slovens, ”dopo vê colaborât par doi agns sedi cun Stalin che cun Hitler, a son deventâts aversaris dai todescs par podê rivâ al podê, che no saressin mai rivâts a otignî midiant di elezions libaris”.
L’ex prin ministri al à definît il comunisim e il nazionalsocialisim tant che i doi grancj mâi dal vincjesim secul, zontant però che il nazionalsocialisim si è ispirât al marxisim e al comunisim. ”Il gjenocidi al è une invenzion dal marxisim. Cent agns prime di Hitler, al è stât propri Marx a condanâ ae eliminazion la nestre e chês altris popolazions slavis”. Janša al à zontât che la division tra il ben e il mâl vuê no consist inte lote tra domobranci e partesans, ma tra i simbui dal comunisim e dal stât sloven.
Al pâr dal dut palês, duncje, che lis tensions ideologjichis dal passât in Slovenie a sedin dut altri che passadis. Un ciert revisionisim storic, cussì come i acjadiments des ultimis setemanis, si metin intun clime di scuintri eterni fra lis parts politichis, che cence fal a puartin a celebrazions storichis dal dut oponudis tra di lôr. Al semee duncje clâr che in Slovenie, in mût simil a chel che al sucêt in Italie, al sarà dificil podê costruî in timps curts une memorie condividude dal periodi storic che plui di ogni altri al à savoltade la storie contemporanie de Europe. ❚
✒ Tjaša Gruden
SLOVENIE. Revisionisim storic tal aniversari dai ‘domobranci’, ricuardâts a Rovte............
Ai 25 di Avost stâts, a Rovte, paisut dongje di Logatec in Slovenie, si è tignude la celebrazion pal 70esin aniversari de fondazion des trupis dai ”domobranci” (”vuardians de patrie”) che, dilunc de seconde vuere mondiâl, a àn zurade fedeltât ae Grande Gjermanie “cuintri il comunisim, pe proprie patrie intune Europe libare”. Avigniment chest che – tant che l’an passât a Šentjošt, cuant che al è stât celebrât il setantesim aniversari de costituzion des vuardiis contadinis che lis fuarcis ocupantis talianis a àn incuadrât, daspò, intal ambit de Milizie volontarie anticomuniste e che di li a nasserin intal 1943 i domobranci – nol à mancjât di discjadenâ tantis polemichis e ancje une cuintrimanifestazion dongje di un monument ai muarts dilunc te Resistence. Soredut chest an, par vie de presince tant che oratôr di une figure istituzionâl slovene di ponte, val a dî l’ex prin ministri e leader dal maiôr partît di oposizion SDS (partît democratic sloven) Janez Janša.


text:
Americhe dal Sud
La Americhe dal Sud e je un continent che al à la maiôr part dal sô teritori tal emisferi Sud de Tiere. Al è tocjât dal Ocean Pacific a Ovest, dal Ocean Atlantic a Est e al è leât ae Americhe Centrâl par vie dal istmi di Panama a Nord.
Gjeografie[cambie | modifiche il codiç]
Il continent si leà ae Americhe dal Nord dome intune ere gjeologjiche recent, cu la formazion dal istmi di Panama. Lis Andis, une cjadene montagnose zovin, a corin su la bande ocidentâl dal continent; il teritori a Est des Andis al è par un grant toc foreste tropicâl, il vast bacin dal Riu des Amazons.
Storie[cambie | modifiche il codiç]
Popui di origjin asiatiche a abitarin il Sud Americhe fin dal X mileni prime di Crist). Cristoful Colomp e i spagnûi dal so Tierc viaç a forin i prins europeis a rivâ su la tiere de Americhe meridionâl, tal Avost dal 1499.
Liste dai paîs sudamericans[cambie | modifiche il codiç]
I dodis stâts sovrans[cambie | modifiche il codiç]
- Argjentine (Buenos Aires)
- Bolivie (La Paz)
- Brasîl (Brasilia)
- Cile (Santiago)
- Colombie (Bogotà)
- Ecuatôr (Quito)
- Guyana (Georgetown)
- Paraguay (Asunción)
- Perù (Lima)
- Suriname (Paramaribo)
- Uruguay (Montevideo)
- Venezuela (Caracas)
I trê teritoris dipendents[cambie | modifiche il codiç]
- Guyana Francese (Francia)
- Isole Falkland (Regno Unito)
- Georgia del Sud e isole Sandwich meridionali (Regno Unito)


text:
A saran disvelâts ai 23 di Otubar i noms dai finaliscj dal San Simon, il premi plui prestigjôs de letterature par furlan che di 38 agns in ca al à segnât la storie de espression creative in marilenghe. Baste dâ un cuc ai vincidôrs par cjatâ i plui impuartants inteletuâi di lenghe furlane: Amedeo Giacomini, Pier Antonio Bellina, Gianni Gregoricchio, Franco Marchetta, par nomenâ dome cualchidun.
Nol è dut câs un premi che al reste simpri compagn: anzit intai ultims agns il desideri continui di rinovâsi e di stâ al pas cui timps, al à puartât il Comun di Codroip (che al organize la manifestazion) a premiâ dôs categoriis di lavôrs:pe narative classiche la jurie presiedute di Carlo Tolazzi e à valutât la miôr racuelte di contis cuntun minim di 150.000 batudis; di chê altre bande, novitât in assolût e je la sezion par lâ a sielzi il curtmetraç plui biel incentrât su la interpretazion libare dal teme La crosere, che al cjape ispirazion dal toponim di Codroip di divignince latine Quadruvium, crosere di cuatri stradis.Ultime novitât, la dimension internazionâl grazie ae colaborazion cul Ent Friûl tal Mont che al à garantit la difusion fra ducj i Fogolârs furlans.
Lis racueltis di contis presentadis a son stadis vot, di bon nivel e di une certe varietât sedi di gjenar che di divignince dai autôrs. Ai 23 di Otubar inte Biblioteche Civiche di Codroip a saran dome cuatri i finaliscj che a saran intervistâts: il public al sarà clamât a sielzi il miôr, ma dome ai 28 di Otubar, zornade di San Simon, al sarà consegnât il Premi. ❚
✒ Redazion
Al sta rivant il Premi San Simon 2017: no dome leterature ma ancje video............
A saran disvelâts ai 23 di Otubar i noms dai finaliscj dal San Simon, il premi plui prestigjôs de letterature par furlan che di 38 agns in ca al à segnât la storie de espression creative in marilenghe. Baste dâ un cuc ai vincidôrs par cjatâ i plui impuartants inteletuâi di lenghe furlane: Amedeo Giacomini, Pier Antonio Bellina, Gianni Gregoricchio, Franco Marchetta, par nomenâ dome cualchidun.


text:
Gjermanie
La Gjermanie e je un stât de Europe centrâl che e je stade un dai fondadôrs de Union Europeane. Vuê al è al stât plui popolât e indi un dai plui impuartants de Union, soredut tal ambit economic. E confine a ovest cun France, Lussemburc, Olande e Belgjiche, a sud cun Svuizare e Austrie, a est cun Polonie e Republiche Ceche e a nord cun Danimarcje.
GjeografieModifiche
La Gjermanie si slargje dal Mâr dal Nord e dal Mâr Baltic fin tes Alps, dulà che si cjate la cime plui alte (Zugspitze, 2.962 metris). A Jevât il confin al è segnât de confluence dai flums Oder e Neisse, mintri che a Bonât il limit nazionâl al è la valade dal Ren.
La zone setentrionâl e centrâl dal paîs si cjate la bassure gjermaniche, che si slargje viers Jevât inte planure Sarmatiche. La part centri-orientâl a si cjatin rilêfs di altece no superiôr a 1.600 metris, clamâts Mittelgebirge.
Il flum plui lunc al è il Ren, che con i sôs 1.320 km (la risultive e i prins chilometris a son logadis in Svuizare) al travierse la intiere nazion di Sud a Nord.
StorieModifiche
La Gjermanie, tal sens di stât nazionâl e je nassude intal 1871, cuant che i paîs de Confederazion todescje si unirin intal Imperi Gjermanic, terminât cun la fin de Prime Vuere Mondiâl e cul Tratât di Versailles dal 1919.
La Republiche di Weimar e fo fondade subit daspò de vuere come tentatîf di stabilî un paîs liberâl e democratic; intal 1923, purpûr, si combinà une iperinflazion e un grant declini economic, che consintì la montade al podè di Adolf Hitler cirche dîs agns plui tart.
Intal 1949 il paîs e fo dividût in dôs nazions, la Republiche Federâl Todescje a Bonât e la Republiche Democratiche Todescje a Jevât, cheste ultime inte zone di ocupazion russe. A sô volte, la citât di Berlin e fo dividude a mitât, cun la bande ocidentâl che deventà di pertinence de Republiche Federâl e la bande orientâl de Republiche Democratiche.
Cun la fin de Vuere Frede e l'abatiment dal Mûr di Berlin, la riunificazion dal paîs e fo acelerade: intal 3 di Otubar dal 1990, difat, il teritori de Republiche Democratiche e fo anetût inte Republiche Federâl.
PopolazionModifiche
La popolazion di marilenghe todescje e je cirche l'85% dal totâl. Il grup forest plui grant al è chê turc (di plui di 2 milions di personis), seguît dai grups talian, serbian, grec, polac e crauat.
Ordenament dal stâtModifiche
La nazion e je dividude in 16 stâts federâts (tod. Länder); Berlin e Amburc a son citâts-stât, mintri che il Breme (stât) e comprent ancje la citât di Bremerhaven.
Tabele dai stâts federâi todescs[1]
EconomieModifiche
La Gjermanie e je la plui grande potence economiche de Europe, la cuarte al mont par PIL e la cuinte par PIL a paritât di podê di acuist.


text:
MateâriuM si occuperà del tutoring dei testi teatrali che parteciperanno al premio Candoni 2019. Il nostro team di esperti si metterà al servizio dei drammaturghi e delle drammaturghe del nostro territorio per mettere a punto i copioni che parteciperanno al concorso.
O ripuartìn chi sot lis informazions che si cjatin sul sît de ARLeF, Agjenzie finanziadore dal progjet.
Cors – concors “Premi Candoni oparis teatrâls in lenghe furlane”
Prime edizion de iniziative che e intint promovi la lenghe furlane intal setôr de formazion de dramaturgjie.
La Associazion Culturâl “Luigi Candoni”, cu la poie de ARLeF – Agjenzie Regjonâl pe Lenghe Furlane, in colaborazion cun MateâriuM – Laboratori di gnovis dramaturgjiis e cu la Fondazion Teatro Nuovo “Giovanni da Udine”, e organize, dentri de manifestazion “Premi Candoni”, la prime edizion dal cors – concors “Premi Candoni – Oparis teatrâls in lenghe furlane”.Il cors/concors “Premi Candoni – Oparis teatrâls in lenghe furlane” al nas dentri de manifestazion “Premi Candoni” par puartâ indenant la ativitât di promozion de dramaturgjie contemporanie fate di Luigi Cadoni dai agns ’50 ai agns ’70 dal Nûfcent e lade indenant tai agns cul “Premi Candoni”.
IL CORS/CONCORS
Ogni partecipant al jentrarà intune fase di tutorât fate di vot incuintris dulà che al disviluparà la proprie idee di test teatrâl. I incuintris si fasaran li dal “Teatro Nuovo Giovanni da Udine” in Otubar e Novembar dal 2019. I progjets di scriture a saran seguîts dai tutôrs di MateâriuM.
Ae fin dal CORS, i partecipants a varan a disposizion ancjemò une setemane par sierâ i elaborâts e par procedi cu la consegne.
Il cors/concors si sierarà cu la cerimonie di premiazion dulà che si fasarà la leture seniche dal test teatrâl Prin classificât.
La scjadince e je pai 27 di Setembar dal 2019.


text:
Un sabida di seraGiorgio Ferigo
l’animazion a impia cjâfs e pląca e po a si studa denti a un bar
e a si pant il scampanot pal Perdon-dal-Rosari
o par cualchi sant dismenteât
e un berli al clama da lontan a cena un frut ritardatari
Tal frêt di una zornada ch’a si scurta già a s’impìin i lusȏrs
cul sigaret in bocja un al va a i siei lêgris o malamôrs
cualchidun al è già cjoc, cualchidun a lu sarà
e al cîr coragjo o vojas
denti l’alcol o confermas a rispuestas c’al sa già
Chest al è un sabida di sera un cualuncue al gno paîs
cuant ch’al riva atom e al è dificil restâ achì e restâ vîfs
students e migrants a son lâts e al taca il timp da pazienza
finida l’estât e la vita
a taca la soravivenza par chei pȏcs ch’a son restâts
E alora m’invìi cjantuçant viers un taulin di ostaria
i speri ch’a si fasi encje usnot una precaria conpania
e spietant un ch’al mi va a gjenio
i torni a lei il Gazetin
i ordeni l’ultim dai cafès o pȗr il prin di un’âta serie di taiuts di vin
Il sitiç dai dîs al passa e al mostra ducj i nestis îrs
i pos metiju in riga e contâ come s’i fos un resonîr
e i m’incugùi devant il gno ingòs
o devant un televisôr
e cu las mans intai cjavei i mi piert devȗr mitos leteraris o cjargnei
Bloom al pelandrona pal cumun dal Negro fint in Tomasin
e al cjata Stephen – ch’al è Stjefin – coronât bielgià da cualchi tai di vin
e i tabain di comunismo, di rognas ch’i gratìn bessȏi
di rivoluzions ch’i no vin fatas
di Joyce, di fantatas, dal BMW 1102
E a rivarà doman un’âta di cu la sô mîl e i siei colôrs
e l’ilusion crevada a lascia il puest a una ilusion miôr
e a rivarà un’âta sera
cul so fruiât arint
sarìn bessȏi tancu prin in chest pâis ch’al mȗr di muart lenta, como la sȏ int
Par vivi achì d’invier al coventa un coragjo disperât
no sta muardimi il scus dal gno cȗr par savê s’i lu ai cjatât
e a tì ven voja di fuî
di lâ a ceri cuissà ce
ma tu sâs di no vê scampo e che la vita da âtas bandas diferent a no è
Però di un’âta banda un vecju al mȗr nomo s’al sbeghera un frut
la vita a continua a intramà i siei fì di biel e brut
e se un leamp al si creva
tu lu vais como ch’a si ȗsa
ma achì a si crevin cent leamps e alora al è un paîs intîr ch’al cambia di mûsa
Al è un pâis intîr a niçulâsi inta sȏ rasegnazion
a crodi tal clip e tal sigȗr dal so spolert e dal so porton
e se tu, fruta foresta
tu leis di un ch’al si è sbarât
no sta a crodi cuissâ ce – a è la vita quotidiana cha lu à copat.
Note for non-Italian users: Sorry, though the interface of this website is translated into English, most commentaries and biographies are in Italian and/or in other languages like French, German, Spanish, Russian etc.